Diari d'avort: 2007
L'any que s'acaba, i ja se sap que els moments aquests de traspàs són molt donats a la reflexió i a dirigir la mirada enfora de la tirania del present (cap al record de les coses passades, i cap al desig, o el temor, de les coses per venir). I què penso, què sento, jo ara? Indubtablement, el 2007 haurà estat l'any en què he conegut la Laura, i en conseqüència del retrobament amb certa harmonia amb el món i amb el plaer de compartir l'existència. Ha estat el bonic i excels colofó a un procés d'obertura lumínica a la vida que va començar de la mà (i dels ulls i del somriure) de la Montse. Feia molt de temps que no traspassava l'any amb una major capacitat per a estimar que no pas per a odiar, i que veiés més clarament la riquesa i les possibilitats d'estimar i d'agrair que les d'avorrir i culpar. Després de molt de temps, recordo abans i més vivament la gent que m'estimo, i de mans de la Laura (espero que no se'n senti ni culpable ni gelosa!) me'ls estimo més encara. Però com més harmònic em sento jo amb l'univers, més veig que el món avança en un altre sentit. Com més llum m'aporten les princeses que de Sant Cugat a Solsona m'alegren els dies, més fosca i confusa veig la terra que m'envolta. Miro les notícies i no les entenc. En un tribunal s'assassina l'estat de Dret i només veiem els acusats dempeus damunt del banc fent pam-i-pipa a la jutgessa. Al Pakistan assassinen una candidata al govern i només ens preocupa de saber si l'ha mort una bala, l'explosió d'una bomba o la seva ona expansiva. Quin és el 2007 que s'acaba? De què ens en portarà més el 2008? Com el Big Bang, som minúscules boletes de llum enmig de l'obscuritat més absoluta. I seguim sent uns avorts: arreu ens diuen que hem de brillar, però cada cop que ens encenem només fem que produir més ombres.
El títol de l'entrada d'avui bé que podria ser el primer vers d'una poema de l'Ausiàs March dirigit a la Llir entre Cards, però per culpa d'un tribunal d'excepció espanyol hereu del franquisme, altrament anomenat Audiència Nacional, és la definició incriminatòria de molts ciutadans de l'Estat que lluiten per la llibertat del seu poble. Avui són només els bascos, però em sorprèn la tranquil·litat (quan no indiferència) amb què la majoria de catalans han acceptat aquesta ganivetada mortal a algunes de les més preuades conquestes del Dret i de la tradició il·lustrada, perquè a partir de la sentència pel sumari 19/98 poden ser considerades terroristes les activitats que persegueixin la independència, en tant que aquesta és una de les finalitats d'ETA i ara ja s'han equiparat judicialment (en un remenat en què s'hi barregen fins a la indigestió democràtica) actes i intencions. Quina fermesa té una sentència que basa els seus arguments condemnatoris en paraules tan poc concretes com ara "solidaritats", "trames associatives", "relacions entrellaçades", "vasos comunicants", "accions complementàries", "tendències expansives" i, ja en ple deliri, "cor" i "entranyes"? I ja poden començar a tremolar també els veïns de Barcelona que s'oposen a l'AVE, perquè com s'indica en un article aparegut a la pàgina 17 de La Vanguardia el passat dia 22: "Garzón considera que no és casual que aquest entorn s'hagi tornat a mobilitzar després de l'alto al foc i que s'hagi fixat els mateixos objectius que ETA, per exemple en contra del tren d'alta velocitat". A hores d'ara, segur que també han trobat proves fefaents de què ETA vol que els conductors d'autobusos puguin descansar dos dies a la setmana.* * * *A continuació reprodueixo el comunicat amb què la Comissió de defensa dels drets de la persona del Col·legi d'Advocats de Barcelona i de l'Associació Catalana en defensa dels drets humans van posicionar-se davant de la sentència, en un exemple molt interessant (perquè malauradament és molt escàs) de crítica rigurosa i d'honradesa intel·lectual. El subratllat en negreta és meu:La Comissió de Defensa dels Drets de la Persona del Col·legi d’Advocats de Barcelona i l’Associació Catalana en Defensa dels Drets Humans hem tingut coneixement de la Sentència dictada per l’Audiència Nacional en el Sumari 18/98, comunicada el dia 19 de desembre del 2007 en virtut de la qual han estat declarades il·legals i dissoltes diverses empreses mercantils del País Basc, els mitjans de comunicació Egin i Egin Irratia, i les organitzacions Ekin i Xaki, i condemnades 46 persones, per la seva condició de membres de les esmentades empreses o associacions, a penes que sumen en total 500 anys de presó, com integrants, dirigents o col·laboradors de la banda terrorista ETA.La Comissió de Defensa, que ha seguit de prop el desenvolupament d’aquest procés judicial, mitjançant la presència d’observadors acreditats en nombroses sessions del judici oral, vol manifestar respecte del contingut de la Sentència, i a l’espera d’un posterior estudi més exhaustiu de la mateixa, la seva profunda preocupació pel que considerem representa un abans i un després en la política antiterrorista però també en la configuració de l'actual Estat de dret pels següents motius:En primer lloc, es tracta, al nostre entendre, d’un dels exemples més greus dels efectes extensius de l’aplicació del concepte de terrorisme sobre la dissidència política. Una figura penal que a manera de “calaix de sastre”, arriba a afectar a individus i organitzacions com la Fundació Josemi Zumalabe amb un llarg recorregut històric pacifista, antimilitarista i per la no-violència. Considerem, en fi, que la Sentencia ratifica la qüestionada “tesi del complot” confeccionada pel magistrat del Jutjat d’Instrucció Central número 5 de l’Audiència Nacional, Baltasar Garzón. Per ser considerat membre o col·laborador d'ETA era necessari, fins a ara, tenir relació directa amb l’organització armada, d’acord amb la doctrina constitucional assentada a partir de la Sentència del Tribunal Constitucional 199/87. No obstant això, després de la recent Sentència del Tribunal Suprem sobre l’assumpte “Jarrai-Haika-Segi” i aquesta darrera de l’Audència Nacional, pot resultar suficient que les accions polítiques o socials es considerin “ajuda” als fins d'ETA (sobirania per al País Basc) perquè aquestes siguin definides com a delictes terroristes. Per tant, des d’aquesta perspectiva judicial, ETA ja no és una organització armada, sinó també el conjunt de les organitzacions abertzales.En segon lloc, perquè la Sentència evidencia una vegada més la inexistència d’una clara divisió de poders: l’acció judicial està sobrecarregada de valors polítics més que dels valors jurisdiccionals que han de regir-la. A l’Estat espanyol mai abans com ara la vida política havia quedat tan plenament supeditada a l’àmbit judicial, en un context en el qual l'Audiència Nacional, un Tribunal excepcional que des de la seva creació ha estat posat en qüestió des de diversos àmbits jurídics, o el Tribunal Constitucional es transmuten en actors polítics més decisius que els propis Parlaments.En tercer lloc, perquè la Sentència significa la normalització d’una cultura jurídica d’emergència o excepcionalitat, en la qual s’estableixen responsabilitats penals difuses i col·lectives, absolutament incompatibles amb un sistema democràtic. Quan els objectius, i no els mitjans, són el que es penalitzen –el que significa convertir fatalment l’independentisme basc en terrorista- es consolida un dret penal d’autor que persegueix ideologies en comptes de fets.En quart, i darrer lloc, constatem que la Sentència no constitueix cap episodi aïllat sinó que s’emmarca en una estratègia, més global i de llarga durada, de criminalització de l’ exercici del dret d’opinió, reunió, manifestació, entre d’altres, d’un sector important de la societat basca. Aquesta situació d’exclusió política resulta més greu quan aquests ciutadans també són expulsats del joc institucional mitjançant l’aplicació de la llei de partits. Per tant, a hores d’ara, i en nom de la lluita antiterrorista, molts ciutadans bascos no poden expressar la seva opinió política ni al carrer ni a les urnes. Per això, volem denunciar la profunda mutació que està patint el nucli central de les garanties democràtiques pròpies d’un Estat de Dret.Volem deixar palès finalment que la Sentència que s’acaba de fer pública no és res més que la culminació de les diverses irregularitats que ja varem poder constatar en la nostra condició d’observadors del procés judicial derivat del Sumari 18/98:1.- Considerem que la proposició i la pràctica de les proves en el judici oral, tal com han pogut constatar els nostres observadors, ha estat caòtica i viciada per nombroses irregularitats processals, en perjudici del dret de defensa dels imputats. Pel que fa a la prova testifical practicada en el judici- 230 persones – cal destacar que, entre altres anomalies, es van produir nombrosos errors en la identificació dels testimonis, compareixences de persones que no tenien res a veure amb la causa, o impossibilitat de localitzar i exhibir els documents sobre els quals havien de ser interrogats. Pel que fa a la prova documental proposada per les acusacions, en la gran majoria dels casos ha estat impossible sotmetre-la a un debat contradictori amb garanties per part de la defensa, tal com prescriu la llei. Les peces de convicció, consistents en més de 200.000 folis, van arribar a la seu del Tribunal sis dies abans de començar la vista oral, sense que fins aquell moment haguessin estat a disposició de la Sala ni de les defenses, i sí en canvi de les acusacions. Aquesta immensa documentació, que al llarg de la vista s’anava incrementant amb caixes i caixes de noves peces, es trobava en estat de total desorganització, la majoria sense foliar i sense un índex o llistat que permetés ubicar cada document. Les defenses es van veure obligades a afrontar la tasca impossible d’examinar sobre la marxa una confusa i heterogènia massa de documents , obtinguts indiscriminadament en els registres ordenats pel jutge d’instrucció Garzon en més de cent cinquanta domicilis i locals, així com centenars d’intervencions telefòniques. De fet, ni la Sala ni les parts van arribar mai a saber quines eren i on es trobaven la majoria de les peces de convicció que sustentaven les acusacions. En repetides ocasions, i malgrat les constants interrupcions i suspensions de la vista a fi de cercar-los, els documents al.legats per les parts acusadores, així com els de caràcter exculpatori interessats per les defenses, no van poder ser localitzats ni exhibits als acusats o als testimonis i pèrits, ni per descomptat van ser objecte de debat contradictori. En aquestes condicions no és d’estranyar que per part de les defenses es reiteressin les protestes i les sol.licituts de nul.litat d’actuacions, que sistemàticament van ser rebutjades pel Tribunal.2.- Considerem, igualment, que respecte a la pràctica de la prova pericial s’ha produït una gravíssima vulneració dels principis processals que regeixen aquest medi de prova. El Tribunal va acceptar, en qualitat de pretesos “peritatges”, uns informes elaborats pels mateixos membres dels cossos de seguretat que havien practicat registres, interrogatoris i tota classe de diligències en la pròpia causa, i que consistien en la versió policial dels fets incriminats i la seva valoració política. El Tribunal va impedir que les defenses qüestionessin la imparcialitat de tals pèrits, per més que es tractava d’agents policials que havien participat directament en la investigació i persecució dels fets, i fins i tot en un cas concret un d’ells havia estat denunciat per tortures en l’interrogatori de dos dels imputats. En la vista, els pèrits , que es presentaven com experts en la lluita contra ETA, en comptes d’aportar a la Sala els seus coneixements tècnics o científics, es van limitar a la lectura i interpretació de proves documentals, i a llargues especulacions subjectives sense cap relació amb els fets. Els pèrits van declarar en grup, anònimament, i es va poder comprovar que sovint els qui declaraven no havien participat en la confecció de l’informe que ratificaven. La prova pericial, pedra angular de l’acusació, està farcida en tot cas d’incoherències i de contradiccions, tant pel que fa a l’origen d’alguns documents incriminatoris, com a la identificació de persones , o referents a la vinculació d’Egin o la fundació Zumalabe amb ETA. Tots els intents de recusació dels pèrits formulats per les defenses van ser rebutjats o ignorats per la Sala.3.- Considerem, d’altra banda, que s’han produït nombroses altres irregularitats processals, que podrien ser també motiu de nul·litat del judici. Entre d’altres, s’han incorporat documents a la causa amb posterioritat a l’inici del judici oral (Diligències 75/89 del Jutjat Central nº 5, consistents en 104 caixes de documents). S’han practicat interrogatoris a acusats referits a aquests documents quan encara no estaven incorporats a la causa. Contràriament, totes les proves anticipades proposades per les defenses i acceptades per la Sala o bé no van ser practicades o no van arribar mai a ser incorporades a la causa. Es va acceptar com a prova la totalitat dels enregistraments de les converses telefòniques intervingudes durant la instrucció del sumari, malgrat les al·legacions d’inconstitucionalitat en relació a moltes de les intervencions, per haver estat realitzades sense autorització judicial o per haver estat acordades sense motivació suficient. Van ser declarats en rebel·lia dos acusats no compareguts, sense haver-los mai citat ni requerit en forma. Per altra banda, el Ministeri Fiscal havia sol·licitat la dissolució de diverses empreses mercantils que no havien estat mai citades ni eren part en el procediment. Aquestes empreses, sense disposar de l’oportunitat de defensar-se, finalment han estat dissoltes per la present Sentència.4.- Considerem que el tracte infligit als acusats durant els 16 mesos que ha durat el judici oral – des del novembre 2005 fins al març del 2007 – ha estat desconsiderat i ha constituït una veritable pena anticipada a la condemna. Obligats a assistir a la totalitat de les sessions del judici oral – malgrat que la causa estava formada per peces separades totalment independents-, els imputats han hagut de desplaçar-se setmanalment des dels seus domicilis al País Basc a Madrid i romandre-hi de dilluns a dimecres per estar presents en desenes de sessions que no els afectaven en absolut. Això ha significat una completa distorsió de la vida laboral i familiar, amb un elevat cost econòmic i anímic, i greus afectacions a la salut per als encausats. En repetides ocasions el Tribunal es va manifestar de forma hostil envers els acusats, tallant-los la paraula i impedint-los fins i tot contestar a preguntes dels seus lletrats no declarades impertinents, així com donar explicacions sobre les raons per les quals es negaven a contestar a les preguntes de l’acusació. Tanmateix, i en relació a aquest tracte del Tribunal amb els acusats, considerem que no resulta suficientment motivada la decisió de modificar la seva anterior situació de llibertat per la de presó, atès que en cap moment es valora la situació personal de cadascun d’ells i que la Sentència és recurrible davant del Tribunal Suprem i, per tant, encara no és ferma.En conclusió, i en la nostra condició d’observadors jurídics de les sessions del judici, considerem que el conjunt d’irregularitats assenyalades anteriorment han contaminat el debat processal d’una forma inadmissible en un Estat de Dret i han posat de manifest una falta d’equilibri, imparcialitat i equidistància del Tribunal, incompatible amb la seva funció jurisdiccional.Telèfon de contacte: Jaume Asens 639.31.90.18Barcelona, a 21 de desembre de 2007* * * *PS: també resulta molt interessant l'article del mateix Jaume Asens que publiquen avui a Rebelión: El macroproceso 19/98 y la peligrosa normalización de la excepción. Reincideix, per exemple, en la meva preocupació per les poques veus que s'han alçat per a criticar la sentència, i ho compara (en una comparació que fa esfereir només de pensar fins a quin punt hem retrocedit democràticament, i el que encara s'ens pot venir a sobre) amb l'any 1995, quan el Tribunal Constitucional tenia clar que les manifestacions de suport a activitats delictives no poden ser confoses amb tals activitats, o fins i tot el Pedro J. Ramírez havia arribat a dedicar una editorial d'El Mundo a criticar el tancament del diari Egin.
Feia dies que volia parlar de l'estranya concepció que tenim els europeus sobre el que és la democràcia, però els horaris excessius de la campanya de Nadal i la meva nova configuració de 2 cossos i 4 ulls fan que m'estigui poca estona davant de l'ordinador i, quan hi sóc, estigui indefectiblement cansat i mancat d'inspiració. Aprofito, doncs, per a remetre a un article publicat a La Fàbrica sobre el mateix tema. No deixa de ser molt curiós, i encara més perillós (en tant que és força simptomàtic) que siguem tan escrupolosos sobre la legitimitat democràtica del procés veneçolà i, alhora, ens importi un rave que a Lisboa ens endinyin pel dret aquell mateix (o molt similar) Tractat Constitucional Europeu que van refusar en referèndum els ciutadans d'alguns països de la Unió. En certa manera, podria considerar-se com una nova manifestació d'allò que Günther Anders i Santiago Alba Rico anomenen agnòsia, és a dir, "una mena de sensibilitat minuciosa per a allò petit i banal, d'honradesa diminuta per a allò més proper i trivial, i una insensibilitat cega, absoluta, total, per a allò veritablement decisiu". I no perquè el procés bolivarià fos banal (que no ho és gens, si ho mirem a escala mundial!), sinó perquè, per a la gent que vivim en aquesta banda de l'Atlàntic, és innegable que té poca incidència real en les nostres vides quotidianes (i per això mateix la televisió ens ho mostra tan proper) ; en canvi, som insensibles respecte dels canvis en l'àmbit polític real en què s'ha de desenvolupar la nostra ciutadania (en aquest cas, la Unió Europea), que gràcies també a la televisió se'ns ha allunyat irremeiablement fins a ser engolida per algun dels forats negres que formen part de la galàxia periodística. I d'aquí a uns anys, quan ja sigui massa tard per a massa coses, tots a córrer i a dur-nos les mans al cap perquè la civilització tornarà a estar amenaçada. Ser europeu té aquests atractius.
El padre de BlancanievesBelén Gopegui978-84-339-7157-9Anagrama, 2007350p.—Mon pare és força tranquil, però no suporta les intromissions [p.12]. —Podríem dur les conseqüències dels problemes al lloc on s'originen (...). No incidir només en les condicions en què es treballa, sinó també en allò que es fa quan es treballa. Per què no podem intervenir en l'elecció dels béns que han de produir-se? Per què permetem que una minoria s'apropiï d'aquesta elecció i dels béns? Fins ara havíem deixat aquestes preguntes per a un futur molt llunyà, quan canviés la relació de forces. Preguntem ara [p.12]. —Els subjectes col·lectius no parlem, sinó que més aviat emetem circulars, documents, resolucions [p.13]. —Quan algú es declara a si mateix tímid, és probable que assisteixi a les tertúlies alliberat de la necessitat de parlar, ja que és tímid ; és a dir, la seva pròpia timidesa farà que gairebé mai no es vegi obligat a desenvolupar recursos per a vèncer-la, amb el que augmentarà la seva por a trencar el foc en diferents circumstàncies, i la serp es mossegarà la cua (...). Quan la simplificació es projecta sobre trets del caràcter i es precipita cap al: sóc tímid o sóc impulsiu o sóc gelós, massa sovint esdevé un “és que com que sóc tímid...” que impedeix l'evolució [p.15]. —Sabem que així no, que tal i com està organitzada la societat, no. Sabem que l'amargura no és una solució [p.19]. —No tens por perquè en el fons saps que mai no tindràs la responsabilitat. Reunions, cartes de recolzament, fotocòpies, concentracions: [els militants] sou una nota de color en el paissatge [p.23]. —[Jo, membre de la classe mitjana], contribueixo a l'equilibri, cosa que no fan els gats quan deixen de caçar ratolins [p.24]. L'equilibri és un bé preciós i detesto els qui es creuen amb dret de llançar una pedra contra una superfície gelada només per a què passi alguna cosa, sense aturar-se a pensar que amb aquest acte poden obrir esquerdes, barrancs, o fer que l'aigua es desboqui posant vides en perill. No teniu dret a llançar la pedra. En el fons lluiteu per a què tot el món sigui com la meva família (...). L'equilibri d'aquesta família, aquesta beneita i insípida placidesa de certs éssers feliços de classe mitjana és, potser, una de les conquestes més valuoses del gènere humà [p.27]. —Quan les feines més cansades i més dures estiguin ben repartides i justament remunerades per ser la comunitat qui les reparteixi i no ser una qüestió d'haver arribat l'últim o sense herència, llavors alguna cosa semblant succeirà amb el dolor: no existirà la frase del “t'ha tocat” sinó una comunitat compartint el dolor que hagi vingut a posar-se en aquella família, en aquest carrer, allí [p.39]. —Aquest és un dels moments més caòtics de l'espècie, amb majors incerteses, mai la depredació havia estat tan gran. Ja gairebé ningú no pensa seriosament en la successió de generacions [p.40]. —Ningú no es va presentar a oferir-me una casa, una feina o una filla a canvi de trair les meves idees. Però a mesura que el temps passava, aquestes idees van perdre valor, com quan abans hi havia algú la mera presència del qual et feia tremolar però ara el veus i no sents absolutament res [p.41]. —Després d'un cap de setmana d'assemblea i de la feina que ens ha costat organitzar-la, de cop i volta s'acaba, la gent se'n va i em sento molt negat tornant a casa i obrint la nevera aviam si m'han deixat una mica de sopar. Les assemblees no se'm donen bé, però és com si la meva vida diària se'm donés molt pitjor encara [p.47]. —Tindríem moltes ganes de donar-ho tot a la pista, si aconseguíssim saber on és i quina és la nostra pista [p.47]. —El pare de la Blancaneus viu amb la madrastra però ningú no l'anomena, ningú no en parla. La madrastra maquina contra la Blancaneus, i el pare... per què calla? Per què no actua? [p.54] —Aquesta història no tracta tant d'allò que no es veu com d'allò que, veient-se, no es mira [p.55]. —Els subjectes col·lectius som conscients de què només podem conèixer el sentit del nostre pensament quan actuem [p.56]. —No hi ha empreses més capitalistes i menys capitalistes. Qualsevol feina que accepti en aquest país serà treballar per a ells [p.56]. —Tant de bo en els col·lectius tinguéssim molts quadres de grans empreses. No has sentit que quan es fan revolucions el que sempre falten són quadres? [p.58]. —Hauria d'haver-me quedat a la universitat, tothom m'ho deia. Però vaig fer les oposicions de secundària perquè no volia aprendre a ser brillant (...). Penso que Ubuntu és el contrari de brillant. És una paraula africana que usen en el món del programari lliure, i significa “sóc el que sóc a causa del que tots som” [p.67]. —David Wise va escriure als anys 60 El govern invisible, sobre les implicacions de la CIA en cops d'Estat com el d'Indonèsia [p.69]. —Sempre recollint les pilotes i les runes i la sang de les decisions d'altres. Escollir no és només el “com” ; el cap de la meva botiga insisteix en això del “com”, ja veus tu, serà perquè el “què” el decideix ell. Abans de saber com fer les coses cal saber allò que es vol, i escollir el que es vol suposa haver imaginat la vida [p.81]. —En els nostres grups hi ha persones que pensen, com tu, que allò ideal seria que tothom pogués viure com la classe mitjana d'alguns països occidentals, i si no ho defensen és perquè saben que els recursos no donen per a tant. Consideren que és un ideal reaccionari en la mesura en què distreu de la recerca d'objectius veritablement possibles (...). No hi ha recursos per a una classe social mitjana universal, ni tan sols per a la classe mitjana existent [p.88]. —Segons sembla, s'és d'esquerres per la raó i de dretes per l'interès. Vosaltres teniu la raó, nosaltres tenim només la conveniència, la comoditat, el privilegi defensat amb dents i ungles [p.91]. La raó és desinteressada, es discuteix amb arguments i no amb interessos, i les coses que jo pugui, pensa ella, no seran arguments sinó solament excuses, argúcies, sofismes, tergiversacions amb què dissimular el meu interès [p.92]. —M'ha preguntat si no m'estaré enamorant precisament d'això, de l'amor, de l'enorme descans que significa entregar-se, quedar completament a mercè d'una cosa que no és un mateix i arribar a dir coses com “la meva vida, què és sinó ets tu?”. És un disbarat, diu la raó.És el que és, diu l'amor.És desgràcia, diu el càlcul.No és més que dolor, diu la por.No pot sortir bé, diu la prudència.És el que és, diu l'amor [p.100]. —Segueixo reclamant una altra vida i no per altruisme sinó perquè això que sóc no em calma, perquè conec la meva llibertat i no vaig escollir construir-me sobre els cadàvers d'altres. Sé que no ho vaig escollir, tanmateix demà apareix l'Eloïsa i deixo de saber, i desitjo que el seu amor m'elevi pels aires portant-me amb amb ella [p.101]. —Simone Weil, a Diari de la fàbrica: «l'esgotament acaba per fer-me oblidar les veritables raons de la meva estada a la fàbrica i fa quasi invencible per a mi la forta temptació que porta aquesta vida: la de no pensar més, la de no pensar com a única manera de no patir» [p.105]. —Simone Weil buscava conèixer el que pensa un obrer, el que sent, el que li passa ; però on ella i jo, salvant les distàncies, hem pogut arribar és a conèixer el que li passa a Simone Weil o a mi quan ens posem a treballar en una fàbrica o en una tintoreria [p.142]. —Els càlculs energètics que es fan són falsos. Els biocombustibles seran rendibles gràcies als subsidis de l'Estat, i jo penso que els diners de l'Estat haurien d'usar-se per a d'altres coses [p.108]. —Vaig trobar en tu l'exaltat, tímid i per tímid més exaltat encara. Vaig estimar l'exaltat. Però si romans al meu costat començo a no estimar-me. És el preu que heu de pagar els exaltats. Ens feu sentir culpables als demés. I potser us aneu quedant sols [p.110]. —Ser d'esquerres és una mena de facultat, com la memòria. Tots la tenim en un estat de latència. Si no l'uses mai, et mors sense adonar-te de què la tenies. La prova de què hi és, tanmateix, és que en determinades ocasions apareix. Molts cops es confon amb l'orgull. Però hi ha dues menes d'orgull. Per a mi, quan aquella facultat no hi està involucrada, és pur amor propi. I quan l'orgull és amor propi, allò que surt és la rebequeria, l'acalorament, se'ns posa la cara vermella i falta l'aire. En canvi, si aquella facultat hi intervé, l'orgull es generalitza: la persona comprèn que l'ofensa, l'abús, el que sigui, no se l'estan fent només a ella, i se li omplen els pulmons d'aire [p.116]. —L'orgull d'esquerres el té tothom, jo l'he vist a persones de qui ningú no ho esperaria: de cop els surt i tu notes que estan sentint-se part d'alguna cosa que ve des de molt enrere. El problema és que despés deixem de fer-lo servir [p.116]. —No pot ser que totes les persones que firmem [una adhesió a una causa d'esquerres] tinguem al nostre cos la cicatriu de la tristesa [p.123]. —Rancor és una paraula menys poètica que usen alguns per allò que tu anomenes la cicatriu de la tristesa. Entre el rancor i la lluita política molta gent troba una relació directe [p.128]. —Treballar en una botiga de luxe suportant la pijeria no es cap feina, d'aquí no en surt res, no hauria de valer ni per a mi ni per a ningú [p.129]. —Si la societat humana aconsegueix de no destruir-se i viure dos-cents anys pot ser que comprengui, com van comprendre algunes tribus petites, la necessitat de protegir els seus subjectes fràgils [p.130]. —Mentre algú menysprea amb un gest tots els que van morir per una idea, un principi, per un somni, cada matí centenars de milions de persones entreguen les seves hores a accionistes que ni tan sols pensen, que ni tan sols saben, l'únic principi no escollit dels quals és imposar un producte en el mercat a canvi d'un preu [p.131]. —Jorge Riechmann: «hem demanat un canvi de civilització i ens ofereixen percentatges de biodièsel» [p.139]. —Quan tens ego qualsevol cosa t'ofèn, et distancia. Quan no en tens aguantes el tipus i esperes a veure què succeeix. Els frívols s'arrisquen ; sense ego és més senzill sortir-se de la fila, endinsar-se en territoris, explorar [p.144]. —D'un en un, Manuela arribava a entendre els seus alumnes. En canvi, tractar-los en grup feia que es preguntés com podia ser que la bellesa objectiva d'un cos adolescent desemboqués en aquelles robes, en aquells judicis sense fonaments, en aquella crueltat mancada fins i tot de la subtilesa de la crueltat infantil. Tot ho sabien, no necessitaven que ningú els digués res i, alhora, què extraviats, què sols [p.164]. —Ambrose Bierce va definir “corporació” així: un enginyós engany per a obtenir benefici individual sense responsabilitat individual [p.168]. —Els joves que decideixen arriscar la seva vida en països llunyans no són uns bojos; són, al contrari, massa conscients. Després els anys domen i aferren els homes a les seves coses, a un grapat de records, a les seves pors, i juguen, sí, però amb prudència, reservant [p.181]. —A les manifestacions del referèndum de l'OTAN tu encara eres un marrec, però jo ja tenia vint-i-vuit anys i m'adonava perfectament que aquell xumba-xumba acabaria en no-res, em va enutjar, vaja si em va enutjar, centenars de milers de persones corruptes, és el que he dit, sí, corruptes, jugant a la felicitat culpable del pacifisme. I ja sé que els d'esquerres sou els purs i que la corrupció és de dretes, però et diré que el pacifisme és essencialment corrupte. Els qui ho promouen es beneficien d'una cosa que no els correspon, perquè vivim en un món armat i els romàntics pacifistes es beneficien de la defensa nacional [p.183]. —“Pobres conductors!”, li he sentit dir a la Susanna, “tota la vida arrossegant una tona de metall, vivint per a pagar-la i arreglar-la i donar-li de menjar, patir als embussos!” (...). Tona que arrosseguem? No, tona que ens amplia, tona que ens obeeix, plaer de ser per fi una estructura poderosa i ràpida en lloc de ser el que som, petites pelleringues vulnerables (...). L'objectiu principal del cotxe no és el transport sinó l'expansió del jo [p.186]. —La Llei de Dependència és una merda (...). Un altre cop la història dels concerts: l'Estat no només permet que es pugui fer negoci amb coses com l'educació o cuidar malalts, sinó que a més subvenciona aquests negocis. Però lo dolent no és això. El pitjor són els sous petits, comprar consens i a dormir [p.198]. —L'empresa de la meva mare tenia beneficis, només podia tancar amb el consentiment dels treballadors, i ahir van acceptar (...). Però els sindicats porten sis mesos espantant-los. Els propis sindicats, saps? L'empresa ja no ha de molestar-se a fer-ho, envia els representants sindicals i aquests es dediquen a dir que els qui s'oposin al tancament seran responsables de què tot el planter se'n vagi al carrer sense res [p.209]. —Richard Feynman: «es necessita un grau major d'imaginació per a comprendre el camp electromagnètic que per a comprendre àngels invisibles. Per què? Per a fer comprensibles els àngels invisibles tot el que em cal és alterar una miqueta les seves propietats: els faig lleugerament visibles i llavors puc veure les formes de les seves ales i els seus cossos i els sues halos. El problema és que no hi ha cap imatge de camp electromagnètic que sigui precisa d'alguna manera» [p.212]. —Un dels hàbits de Marx era provar d'imaginar-se coses normals, coses com ara la jornada laboral: així va veure que la jornada mesurava a quina velocitat el capital consumeix la vida del treballador. Convé ensinistrar-se en l'art d'imaginar allò que existeix (...) Els subjectes s'inclinen a imaginar el que no existeix en el temps, com trobades passades o futures amb d'altres subjectes i coses així [p.214]. —Un riu, un nen, un home que s'hi llança, o no s'hi llança, per a salvar-lo. És un problema relativament senzill sobretot perquè el resultat només admet dues variables possibles: un acte digne o indigne. D'altres cops, tanmateix, la vida transcorre enmig de menudeses, teixits, sinapsis i petites complicacions, sense saber on acaben (...). He vist massa éssers individuals emparar-se en allò complex per a cometre injustícies completament simples, clares i nítides [p.215]. —Som en algú altre ; això que solen saber alguns avis, pares, mares, amics, enamorats i alguns membres de la classe treballadora, a nosaltres [a l'assemblea] ens constitueix [p.216]. —Havia d'explicar-los que no era veritat que ells eren a l'institut per a aprendre com no era veritat que ella hi fos per a ensenyar. Ella hi era per a guanyar-se un sou. I ells hi eren per a obeir, encara que en un institut d'avui el significat de la paraula obeir fos risible [p.222]. —Els astronautes reben entrenaments especials on se simulen situacions límit, però resulta que després, quan arriba l'hora de la veritat, encara que la situació sigui idèntica a la simulada sempre és diferent, perquè és real [p.234]. —Durant un recent cop d'Estat, els colpistes s'havien reunit a palau, encara no tenien clars els seus propers moviments i van estar xerrant, bevent, prenent cafè mentre ho decidien. Era de nit, el cambrer que els servia ho escoltava tot. Ell va ser qui va informar els guàrdies lleials on és que anaven a enviar pres el president i d'altres dades. I encara que els colpistes havien comès moltes errades i van improvisar molt, es deia que aquell error en particular havia estat una qüestió de classe: per a ells el cambrer no existia ; les tasses s'omplien soles [p.236]. —Desfer el reflex condicionat, aquell reflex segons el qual allò dominant es percebia com probable, i fins i tot com lògic ; a causa d'aquest reflex condicionat no es percebia com una amenaça el manteniment d'un ordre basat en el dany sinó, absurdament, l'intent de modificar aquest ordre [p.238]. —Diuen que el càncer comença quan un cèl·lula mare intenta respondre certa agressió de l'entorn [p.239]. —A la nit, a excepció del seu cos, tot el que em rodeja és precipici, abisme [p.242]. —Posar-li un pis a aquell equatorià [que ha perdut la feina] o comprar cent mil vacunes per a l'Àfrica resoldria certes impaciències del cor, però no són actes polítics [p.244]. —Algun cop menteixo, i als cinc minuts o als tres segons ja me n'he oblidat. Em fa por pensar que hauré de defensar-me de tot això. Em fa por la puresa (...). Ells, els que estan d'acord amb les regles, són els que no es barregen i menys amb nosaltres. Ells no permeten cap intromissió en la seva vida immaculada [p.251]. —Els centres públics de secundària emeten cada any més de tres-cents mil adolescents amb el graduat i uns dos-cents mil amb el títol de batxillerat. Imagini's com es revitalitzaria aquesta societat si en lloc d'emetre una majoria d'éssers aïllats, servils, danyats, emetéssim veritables animals polítics [p.256]. —La meva filla és molt més frívola que jo (...) potser perquè desconfia d'una expressió com la classe mitjana, potser perquè té prou poc ego com per a què no s'avergonyeixi de pensar en termes de classe treballadora [p.259]. —Amb arguments l'esquerra guanya sempre (...). Això no significa que et desposseïm de la presumpció de racionalitat. Tu mateix vas admetre que racionalment la teva proposta no seria bona per a la majoria. El que fas, llavors, és parlar des de posicions. Fa dies un amic preguntava què cal fer quan veus un grup de neonazis atonyinant un captaire. Amb arguments mai no em faràs dir que el millor es quedar-se quiet. Amb posicions, pot ser que ho aconseguissis. Si algú m'explica que ha de mantenir cinc fills i que els neonazis podrien matar-lo o deixar-lo invàlid no m'hauria convençut de què el millor seria no fer res, però potser podria entendre que ell no faci res, encara que renegui d'un sistema de pensament que es guia per posicions. El que intentaves tota l'estona, Enrique, era dur-me a la teva posició. La teva família, les teves certeses, aquella forma de vida en què un sap a cada moment quins béns cal protegir. Un ho sap perquè un dia va fer l'inventari, va assignar valors a la casa, a la descendència, a l'harmonia familiar, a l'esmorzar del diumenge, als peixos. Tu has fet la llista, Enrique. Em fa gràcia que als d'esquerres se'ns segueixi anomenant dogmàtics. Nosaltres no tenim cap llista [p.261]. —En el món que somia el pare d'esquerres, no necessitaria calcular res i faria el que cal fer, de la mateixa manera que els veïns del nen, els amics del pare, els coneguts, i també l'Estat i les institucions farien el que cal fer si al pare li succeís alguna cosa [p.262]. —[En aquella casa] res no feia joc amb res, però també per això donava la impressió de què no sobrava res, ni ningú [p.273]. —La sobirania alimentària és un concepte sorgit fora d'Europa lligat al control del procés productiu alimentari de manera autònoma, amb el que es vol garantir l'accés físic i econòmic a aliments innocus i nutritius. Està prenent força a l'Índia o l'Equador [p.275]. —Imaginar el que no existeix és fàcil, en canvi imaginar el que existeix exigeix conèixer [p.288]. —Acostuma a succeir que els que critiquen l'avidesa de poder dels que lluiten són els qui detenten el poder, usurpen la voluntat de milions de ciutadans que potser no voldrien un país on el bé públic sigui menyspreable [p.290]. —”Per què no?” no diré que és la pregunta de l'esperança, perquè en recelo. Però no recelo del progrés. Ja sé que no està ben vist lo del progrés. Fins i tot l'esquerra sembla haver-hi renunciat. Cal no confondre, per cert, el progrés amb el famós “desenvolupament” que ha anat arrasant recursos, cultures, ecosistemes. Dic llavors millorament, capacitat de convertir allò dolent en regular, i allò regular en una mica menys regular, allò no preferible en sí preferible [p.291]. —No sé si sóc capaç d'acceptar les conseqüències de les coses en les que crec. Perquè estaria disposada a posar en pràctica les meves idees si només m'afectessin a mi. Però si afecten a Rodrigo, llavors ja no ho sé [p.303]. —De petit jo voltava per la política. Després ho vaig deixar, però he llegit i he discutit prou com per a conèixer els perills de l'idealisme i dels fals consol (...). Després a la realitat la patacada és impepinable, i la barreja entre expectativa i patacada produeix un desànim que és molt difícil treure's del damunt [p.320]. —Susanna em parla molt del col·lapse del planeta, diu que els grans grups de poder estan acabant amb amb el terra cultivable, amb el mar, amb l'aigua, amb les relacions entre les persones. Em parla d'una cosa que, curiosament, no he vist en els llibres de filosofia, “el principi de precaució”. L'hem trencat, diu, i el dia menys pensat esclataran les conseqüències, per un sol sol front o per diversos a la vegada (...). No se m'acut anomenar la Susanna catastrofista perquè sé que si una classe social és capaç d'utilitzar una altra com un objecte, si un home és capaç d'usar un altre com un rebost, llavors, tot està perdut, i acabar amb l'equilibri de la vida és el mateix crim [p.322]. —Segons diu la llegenda, els col·lectius durem poc i ens desintegrem per renyines, per baralles, per gelos, per petites mesquineses, o bé per deixadesa, per acomodament, per mandra [p.326]. —El que s'oposa a allò individual no és allò col·lectiu sinó allò individualista [p.331].
(1) Publiquen avui a Vilaweb un vídeo sobre la PHRP, és a dir, la Promoció d'Habitatge Realment Públic, és a dir, un moviment barceloní de desobediència civil que es dedica a okupar pisos buits per a denunciar la bogeria immobiliària i reivindicar el compliment del dret a l'habitatge. En el darrer edifici on han entrat, a més, donen suport als 4 inquilins que hi queden, pressionats i amenaçats pels propietaris per a què abandonin casa seva. M'ha alegrat molt saber de la seva existència, i considero que la seva iniciativa és no només del tot lloable sinó molt temptadora, malgrat que em desconcerta una mica que rebutgin ser etiquetats com antisistema (com a mínim això afirma la veu en off del vídeo) i que Vilaweb ressalti que siguin de classe mitjana. Serà només per a evitar la pluja de desqualificacions i prejudicis amb què habitualment és atacat el moviment okupa tradicional? O serà, més tristament, per a confirmar aquelles desqualificacions i a poc a poc acabar de criminalitzar davant de l'opinió pública la potencial radicalitat de l'anarquisme antisistema fins a substituir-lo per un moviment força menys radical però de cara més amable i simpàtica? Malgrat totes les bones intencions (i la necessària obertura de la desobediència civil fora de les acostumades minories entusiastes), hi ha el risc que acabi esdevenint un nou Cavall de Troia que desactivi les dinàmiques realment oposades al curs injust de la història humana i que en legitimi unes altres que, com el moviment de les ONG, acabi integrant-se en la dinàmica que diu combatre i s'hagi d'acontentar amb arreglar una mica els estralls del capitalisme, no només sense alterar-ne la lògica destructiva sinó encara reforçant-lo i netejant-li la cara davant de l'opinió pública. Tanmateix, i malgrat que Barcelona ja fa temps que prefereix ser un referent mundial d'actuacions de disseny fashion que no pas recordar que podria tornar a ser una Rosa de Foc que il·lumini Europa, tinc l'esperança que la irrupció de la PHRP es confirmi com el que senzillament és ara mateix: una necessària extensió del front de lluites per la justícia i la llibertat.
(2) Publiquen a Rebelión un article interessant i entenedor sobre el sistema de recaptació d'impostos a l'Estat espanyol, i de quina manera la promesa de Zapatero de suprimir l'impost sobre el patrimoni, malgrat que ho venen com a un favor per a la classe mitjana, en el fons és un pas més cap a la supressió de la recaptació progressiva (és a dir, qui més té és paga) que acabarà repercutint negativament sobre els pobres (que s'ho acabaran pagant tot entre ells, sense rebre diners dels rics) i afavorint els de sempre.
(3) A propòsit del significat del chavisme i l'antichavisme, trobo força eloqüent els seus posicionaments pel que fa a l'educació. Malgrat que un dels mèrits de la revolució bolivariana està sent l'alfabetització i escolarització de la majoria dels seus habitants (és a dir, dels pobres), resulta que un dels fronts més visibles de l'oposició és el dels estudiants. Per què? Senzillament, perquè per a la classe mitjana (a Veneçuela, aquí i a tot arreu) els sistema educatiu no és res més que una assegurança dels privilegis de classe, i s'estudia no tant per a aprendre com per a tenir més possibilitats de trobar una feina ben remunerada. I a Veneçuela, on hi planeja l'horitzó del repartiment dels béns i de la riquesa, els estudiants veuen amb temor que els instituts i universitats quedessin reduïts a mers centres d'estudi i formació, dels que sortirien només més formats i cultes, però no necessàriament rics. I això, segons sembla, és intolerable.
Per a matar les estones d'avorriment al passat Saló del Llibre, una de les lectures que vaig endur-me, atret per lo directe del seu títol, va ser aquesta inesperada i insòlita autobiografia novel·lada d'un jove de classe humil que acaba entrant a militar en un associació comunista. Les grans editorials no ens tenen acostumats a publicar obres no ja que siguin crítiques amb l'estat de coses actual, sinó directament reivindicatives de la tradició comunista. L'autor (que escriu darrere d'un pseudònim) ens hi explica les impotències personals i humiliacions familiars de la seva condició social, i de com la seva existència s'hauria vist abocada a un perpetu niu de ressentiments i violències, úniques fonts de llum en una vida sense cap perspectiva de realització i condemnada també a la insignificança i la mediocritat a base d'entreteniment porqueria. És un crit contra les injustícies que assolen no només l'Àfrica més profunda, sinó sobretot les barriades occidentals com la seva ; i també contra la contentació generalitzada no només de les classes privilegiades directament per l'explotació, sinó per les mitjanes que prefereixen oblidar-se'n i instal·lar-se en la passivitat tan bon punt aconsegueixen escapar-se'n (o potser sigui precisament per a evitar de córrer riscos que s'assumeix aquesta no implicació). Al seu torn, aquest pamflet és també un cant per a trobar una sortida, una solució, en aquell àmbit precisament que la indústria de l'entreteniment i de l'espectacle s'esforcen en silenciar i ignorar: el de la política. A diferència de la majoria de llibres i de pel·lícules, l'autor no ens proposa cap acceptació estoica, per impossible d'arreglar, dels mals que fuetegen la nostra realitat, ni molt menys que esperem resignadament fins que hi intervinguin en l'últim instant i de forma miraculosa l'amor o l'atzar redemptors. No, aquest pamflet ens convida a treballar ara i aquí per un món bo i just ; és a dir, a fer política d'esquerres. Per a fer encara més sorprenent la seva publicació, el llibre va explícitament dirigit contra els demés fills del proletariat, per tal d'instar-los a posar remei a les injustícies del sistema. L'autor i protagonista treballa d'ordenança en un institut públic de secundària, i de vegades fantasieja amb la possibilitat de què algun d'aquells adolescents que l'ignoren puguin arribar a llegir el seu llibre i sentir-se impel·lits a sortir de la inèrcia embrutidora en què es troben sotmesos. L'estil és clar i directe, sense les acostumades artificiositats que semblen obligades per a poder publicar un llibre, però malgrat que l'autor es defineix com anti-literari també s'hi nota alguna altra artificiositat inevitable producte de tenir un índex de lectures superior a la mitjana. Tampoc no s'amaga a l'hora de mostrar que els seus referents literaris no són ni Kiarostamis ni Mishimas ni Vila-Matas, sinó lectures recomanades a l'institut o el seu estimat Jack London. L'únic punt discutible i poc modèlic que hi trobo (però què s'hi podrà fer, quan es tracta d'una persona real i no d'un personatge ideal de novel·la!) és la seva facilitat per a acabar follant amb quasi desconegudes (traient profit, qui sap fins a quin punt, de les angoixes i malestars que diu voler combatre), completada per una incapacitat per a estimar i establir forts vincles afectius amb les noies amb què ha follat. La tria de fragments està fortament condicionada per la quantitat de feina que tenia al Saló mentre llegia, amb lo que és probable que durant fases d'avorriment no hagi aplicat suficient criteri a l'hora de triar, mentre que a les fases de molta feina hagi omès passatges més mereixedors de ser subratllats:
—Pot ser que l'últim que vulgueu fer en aquest moment sigui pensar que hi ha algú aprop. Esperaré. No sóc cap dels grans. Els grans no necessiten dir-li a ningú que són aquí [p.7].—Collons: un paio omple el seu rifle de bales, l'amaga sota de la gavardina, jo sé que ve en aquesta direcció. Així que m'apropo corrents cap on sou: eh, escolteu, aquell paio de la gavardina... Però teniu els ulls més tristos que he vist en la meva vida i em dieu que per què no em callo d'una puta vegada [p.7].—Si et construeixes una via porqueria, hauràs de suporta-la [p.8].—Tots hem d'entestar-nos a tenir la casa que cadascú vulgui tenir, la feina que cadascú vulgui tenir.... És infecte [p.8].—El qui et va fer fora de la feina, mata'l. El qui et va donar feina per la quarta part del que guanyaves, mata'l. El qui va fer la llei que ho permet, mata'l. El qui et va deixar a l'estacada, mata'l. El meu germà tocava en un grup i feien cançons així. A ell el va matar l'heroïna [p.9].—En un principi penses: algú s'ocuparà de què no hi hagi massa inútils per a què no es tornin massa perillosos. Però, a qui fan por els inútils? Els deslocalitzats que volten, el reconvertits, el meu pare, la meva mare, el meu germà, no fan por a ningú que tingui poder. Es fan por entre ells [p.10].—Algunes ordres no estan malament. Quan algú me'n dóna alguna d'aquestes és perquè sap que puc complir-la, que m'importa complir-la ja que vaig a la mateixa barca, i perquè ell la compliria sense dubtar-ho si de cop jo ensopego o em maten o decideixo desertar. Però l'amo del bar [que em contracte per quatre duros] no té ni idea de si puc complir el que em demana, i hauria de saber que m'importa una merda complir-ho perquè si el bar va bé és ell qui s'endú la pasta, i no jo. Si foto el camp, sens dubte que ell no es posarà a fer les coses que em demanava, sinó que contractarà algú altre. No respecto l'amo del bar [p.13].—He sentit un raper que cantava: “reflexió no és agenollar-se dues vegades” [p.13].—Transcripció de la carta d'Eduardo Miño Pérez abans d'immolar-se [p.15].—Els monjos budistes vietnamites deien que el seu acte de cremar-se anava dirigit a alarmar i commoure els cors dels opressors [p.17].—Que el teu patiment no els surti gratis, crec que existir és això. Que abans de fer-te mal hagin de pensar-s'ho [p.16]. Com a mínim, el dolor de l'altre hauria de costar el nas trencat, sang, els punys trencats. Això és existir. Potser mentre un crema pot arribar a sentir això, que el seu dolor incendia el món. Cal imaginar-se tothom que va veure els bombardejos de Belgrad, de Bagdad, cremant en aeroports, places, ponts i estadis. Però aquest no és el camí [p.18].—M'agrada Jack London. M'agrada aquell conte en què un paio es mor perquè no aconsegueix de fer foc en el moment més necessari i London et diu que es mor perquè no te imaginació [p.23].—Els que no tenim futur tenim precisament això, tenim la potència de qui no necessita guardar-se res, reservar, fer comptes, fer el covard [p.33].—L'única cançó que m'interessa és la que digui als responsables d'aquest puto futur: ja sabreu el que és bo [p.38].—Mon pare va ser més valent amb quaranta-cinc que amb vint anys, perquè amb quaranta-cinc es jugava més coses quan va fer la vaga a l'empresa i tanmateix la va fer. Jo no vaig ser més valent que mon pare quan amb vint-i-un anys vaig creuar la frontera portant nou quilos de costo. Per a fer el que jo vaig fer no cal valor, cal no tenir por, que són dues coses diferents [p.42].—Els culpables. Els que us obliguen, els que ens obliguen, a donar cops de peu a les pedres. Sembla que són ells els que ens llancen els seus policies i els seus caps i els seus periodistes i els seus psiquiatres i els seus carcellers i els seus ministres. Aquestes són les seves armes llancívoles. Però ho farem del revés. Els obligarem a buscar mitjans per a cobrir-se. Llançarem contra ells les nostres vides porqueria [p.44].—Com més gran sigui el saló, com més alts els sostres, com més espectacular la cambra de bany, més sang que s'escola per la juntura de les rajoles, com en una pel·lícula de terror [p.51].—Si no aixeques gaire la mirada llavors tot dóna igual, pots imaginar-te que està a qualsevol lloc [p.70].—Havia començat a militar en la meva organització. He dit militar en lloc d'apuntar-me o coses semblants perquè es tracta del conjunt d'activitats de la guerra o de preparar-se per a ella [p.98].—Saber si anem tots en la mateixa barca. He dit barca, sí, sempre dic barca. En una barca tothom rema, en canvi en un barco hi ha capitans i grumets, hi ha soterranis i cabines d'oficials, per això dic barca [p.102].—En Lluís anava a una manifestació de trenta persones nerviós per dins, volent que en lloc de trenta n'hi hagués tres-cents mil. Però comptava amb cadascun d'aquells trenta, i em va ensenyar a fer-ho [p.103].—Carta de Marx a Kugelmann: «la història universal seria molt fàcil de fer si la lluita només s'acceptés a condició de què es presentessin perspectives infal·liblement favorables» [p.107].—Si jo fos escriptor voldria ser un dels ulls a través dels quals el món veu vides com la meva [...] però el més segur és que, si no em matava, acabés sent un dels cors amb què palpiten les cases dels qui reinverteixen les seves accions a la borsa gràcies als ulls perduts de la meva mare i, a sobre, després gaudeixen llegint, de tant en tant, històries tristes. No. Quan acabi això, jo seguiré enganxant cartells als troncs dels semàfors [p.110].—Si menteixen és que llavors hi ha una veritat i sobre aquesta veritat menteixen [p.118]. És impossible defensar, sense mentir, el dret d'unes persones a beneficiar-se del cansament i del patiment d'altres [p.119].—Els morts de Stalin, segons Martin Amis, un novel·lista amb fama de modern, són vint milions [...] Resulta que uns quants anys abans que es publiqués el llibre d'Amis, l'Acadèmia de Ciència rusa, complint una directiva de Gorbatxov, va encarregar a un historiador rus, Zemskov, aclarir les dimensions reals de la repressió i de la lluita de classes duta a terme durant l'època estalinista. Dic repressió i lluita de classes perquè són dues coses diferents, encara que s'assemblin. Zemskov va tenir accés als arxius del Ministeri de l'Interior i de la policia de l'Estat. Allí va trobar una documentació detallada i exhaustiva del Gulag, les presons, estadístiques de deportats, afusellats, etc. Entre 1921 i 1953 prop de 800.000 persones van ser condemnades a afusellament i es calcula que unes 600.000 van morir a la presó. Estic justificant aquestes morts? No. Estic dient que me n'alegri? No. El que sí que em pregunto és si a aquell novel·lista anglès i a tots els que l'han lloat els importa alguna cosa la veritat. La reacció dels historiadors davant de les xifres de Zemskov va ser de reconeixement, avui són les seves xifres les que es fan servir a les universitats, però als periodistes i als novel·listes la veritat se la sua [p.121].—Hi ha qui es pregunta si paga la pena. Total, portem segles perdent la lluita de classes sense grans commocions, amb acomiadaments, amb morts, amb humiliació i desigualtat i barris de merda i vides de merda però diuen que no és tan greu, quan t'hi acostumes no fa tant de mal i en canvi intentant alguna cosa no sabem què passaria. La veritat és que això sol dir-ho gent que cobra més de dos mil euros al mes. Els demés no diem res perquè quan expliquem que tenim un problema mai no ens responen que hi pot haver una sortida política, ens diuen que respirem profundament o que anem al psicòleg [p.131].—A cada escriptor reprimit pels comunistes, abans que m'expliqués les seves penes en un llibre li demanaria que m'expliqués les penes de tres no escriptors, les penes d'una muntadora d'obrellaunes, d'un aturat, d'un mort de gana [...]. Tenim cinquanta llibres d'escriptors esclafats pel comunisme i cap llibre de muntadores esclafades pel capitalisme [p.134].—El capitalisme és la llibertat i el comunisme la igualtat, diuen. I és clar, tothom que guanya una mica de diners prefereix la llibertat. Els que estan sense res prefereixen la igualtat, encara que aquests no escriuen articles saberuts sobre el totalitarisme. Però com que jo penso que la llibertat ja es té, que no s'escolleix, es té, no cal donar res a canvi de la llibertat, no es negocia amb ella, com que jo penso això, el que dic és que es mentida que el capitalisme sigui la llibertat i el comunisme la igualtat [p.136].
Finalment em vaig decidir a anar a la manifestació, malgrat un lleuger refredat havia vingut a sumar-se a les meves pors atàviques a que hi llencessin un petard. Però tot va transcórrer tranquil·lament. En un principi, massa tranquil·lament i tot, perquè havíem quedat amb el Raül, la Laia i gent del seu cau davant de la Casa Batlló, i al Passeig de Gràcia no resultava fàcil de distingir l'habitual massa de turistes i compradors de la d'assistents a la manifestació (perquè la gran majoria, començant per nosaltres, no dúiem cap distintiu ni pancarta ni bandera). Vam arribar tard a Plaça Catalunya (cap a les 17:30), i l'espectacle era força decebedor, ja que no hi trobaves una massa compacta de gent fins a la cantonada amb el carrer Fontanella. Després sabríem que la cua s'estenia pel sud de la plaça i al llarg del carrer Pelai, però llavors vam pensar que la convocatòria havia estat un fracàs. En arribar a la Plaça Urquinaona (tram que ens va costar 25 minuts en completar, de tant lenta i compacta que era la massa humana pel carrer Fontanella) vam saber que el cap de la manifestació ja havia conclòs la marxa (però tampoc sabíem exactament quanta estona en feia), i la perspectiva que se'ns obria des d'aquell revolt no podia ser més esperançadora (les meves mancances visuals es veien completades per comentaris de gent més capacitada ocularment i d'estatura): Via Laietana avall, la marea de senyeres s'arribava fins al mar ; girant el cap en direcció a Plaça Catalunya, també abastaven l'horitzó. A partir d'allí vam poder caminar una mica més ràpid, i va resultar còmode arribar-nos fins a l'escenari on s'anava repetint el manifest (amb la mala sort que vam coincidir amb una actuació del Gerard Quintana).Amb molta claredat, es va tractar d'una manifestació sobiranista (no en va, el clam més repetit va ser el d' "Independència!", i la majoria de banderes eren estelades). Era un fet que ja es preveia, principalment perquè l'organització convocant, la Plataforma Pel Dret de Decidir, ho és, de sobiranista. Tanmateix, el manifest per a la convocatòria d'ahir en cap moment no parlava obertament de nació ni d'independència, i durant els dies previs es feia evident certa confusió (sovint interessada) entre els objectius que s'hi perseguien, amb lo que resulta possible que algun usuari emprenyat de Rodalies, però gens catalanista, es trobés ahir enmig del sarau. Val a dir que TV3 i algun altre mitjà de comunicació "nacional" van ser els principals instigadors d'aquest confusionisme, i a les seves cròniques d'ahir sobre la manifestació s'entestaven a ocultar les reivindicacions nacionals i ho reduïen tot a una expressió del català emprenyat amb la gestió dels transports. Per tal de no debilitar massa el president Montilla, van arribar a no mencionar la presència de persones tan importants com els ex-presidents Pujol i Maragall, o membres del PSC com en Sobrequés. L'extrem més ridícul seria, potser, el de posar la imatge dels principals representants polítics sense so, mentre es veu clarament que estan vocalitzant repetidament la paraula "independència". Tanmateix, l'evidència més clara del tarannà sobiranista de la manifestació ja havia quedat palesa amb el repartiment entre els partits polítics, ja que només havien decidit de no assistir-hi els espanyolistes: PP, Ciudadanos i PSOE (amb alguna heroica excepció del PSC). A sobre, si TV3 tingués raó i s'hagués tractat d'una queixa per part dels usuaris soferts davant de les deficiències en infraestructures, ¿com justifiquen la plantada dels sindicats majoritaris, CCOO i UGT? "España, antes facha que rota", deuen pensar aquests falsos sindicalistes.En qualsevol cas, la sensació que me'n queda és mig amarga. La part bona és que podria haver resultat amarga del tot, però com a mínim ahir vam poder comprovar que el sobiranisme compta amb bona salut i fins i tot que el que molts esperaven que fos la confirmació de la decadència del moviment per la independència va acabar resultant un acte de reafirmació i revifalla que pot comportar importants canvis polítics. La part dolenta és que només ha servit per a retrobar-nos els que ja hi érem. On són els socialistes castellanoparlants amb els que havíem decidit fundar un tripartit amb el que construir una país d'esquerres? Com sempre, com amb el bilingüisme, som els catalans els que cedim a canvi de res. Jo vaig ser dels que gustosament i amb certa alegria vaig rebre en Montilla com a president, però després de tot aquest temps es fa evident que tenien més raó els qui ens acusaven d'ingenus, i que els nostres companys de viatge no s'han pres la més mínima molèstia d'acostar-se i tastar el projecte catalanista. Segueixen tancats en el seu feu de referents espanyolistes, i mai no ens han volgut veure com a companys veritables, sinó que s'han mantingut a distància, profilàcticament protegits del que creuen que són les nostres dèries identitàries de catalanufo. I on són les darreres fornades d'immigrants? No se'ls veia, ahir. I em temo que caiguin amb els braços oberts a engreixar aquest espanyolisme disfressat de socialisme, seduïts pels cants que els diran que la culpa és dels catalans, que som uns burgesos, i que si volen sortir dels inferns de l'explotació laboral i sentir-se veritables ciutadans d'aquest món, l'única opció versemblant és Espanya.
Avui fa 6 anys, el 30 de novembre de l'any 2001, Eduardo Miño Pérez, xilè de 52 anys d'edat, va decidir, davant del Palacio de la Moneda, clavar-se un ganivet al pit i incendiar el seu cos amb benzina. Just abans havia repartit entre els vianants una carta de comiat en què justificava el seu suïcidi: A l'Opinió Pública:El meu nom és Eduardo Miño Pérez, carnet d'identitat 6.449.449-K de Santiago. Militant del Partit Comunista.Sóc membre de l'Associació Xilena de Víctimes de l'Asbest. Aquesta agrupació reuneix més de cinc-centes persones que estan malaltes i morint-se d'asbestosi, hi participen les vídues dels treballadors de la indústria Pizarreño, les seves dones i els fills que també estan malalts només pel fet de viure en la població veïna a la indústria. Ja han mort més de 300 persones de mesotelioma pleural, que és el càncer produït per aspirar asbest. Faig aquesta suprema protesta denunciant: 1.- La indústria Pizarreño i el seu hòlding internacional, per no haver protegit els seus treballadors i famílies del verí de l'asbest. 2.- La Mútua de Seguretat, per maltractar els treballadors malalts i enganyar-los pel que fa a la seva salut. 3.- Els metges de la Mútua, per posar-se de part de l'empresa Pizarreño i mentir als treballadors en no declarar-los la seva malaltia. 4.- Els organismes de govern, per no exercir la seva responsabilitat fiscalitzadora i ajudar les víctimes. Aquesta forma de protesta, última i terrible, la faig en plenes condicions físiques i mentals com una manera de deixar en la consciència dels culpables el pes de les seves culpes criminals. Aquesta immolació digna i conseqüent la faig extensiva també contra: els grans empresaris, que són culpables del drama dels comiats, que es tradueix en impotència, fam i desesperació per a milers de xilens. Contra la guerra imperialista, que massacra milers de civils pobres i innocents per a incrementar els guanys de la indústria armamentista i crear la dictadura global. Contra la globalització imperialista hegemonitzada pels EEUU. Contra l'atac prepotent, arterós i covard contra la seu del Partit Comunista de Xile. La meva ànima, que desborda humanitat, ja no suporta tanta injustícia.Vídeo de l'homenatge que li van fer al cap d'un any: pitgeu aquí.Vaig saber d'aquesta commovedora història gràcies al llibre "Panfleto para seguir viviendo", del que també he fet una petita ressenya..
Fa dues setmanes que no he escrit res (entre d'altres motius, perquè vaig molt cansat després de 10 dies seguits de feina, la majoria dels quals amb jornades infernals d'11 hores al Saló del Llibre), però em permetré la frivolitat de reprendre el bloc amb una petita crítica de cine. Més que res perquè ara mateix no sabria com parlar de les coses (sobretot de les boniques) que m'han passat aquests dies, i prefereixo agafar to amb algo que encara tinc fresc al cap (vaig anar a la sessió d'ahir nit) i que em pot servir per a preparar una petita "entrevista" que m'han de fer aquesta tarda per telèfon (m'hi vaig comprometre a l'entrada del cine, on hi havia una reportera d'El Periódico... i ara me'n penedeixo perquè m'endarrereixen la migdiada!).
Per començar, dir que aquest acte de frivolitat és el millor homenatge que se li pot fer a l'engendre titulat The Nanny Diaries, una acumulació de tòpics i situacions manides a l'entorn de les inadaptacions d'una noia de classe modesta que comença a exercir de mainadera per a una família de classe alta. Un argument d'allò més comú en molts contes tradicionals, però en aquest cas la història ni tan sols està ben explicada, i dubto que hi hagi gaires nens que la volguessin tornar a mirar després de l'hora i mitja de metratge. Les actuacions són en general força dolentes, i [em] decep sobretot la de l'Scarlett Johanson (indubtable esquer del film), en un registre que no acaba de fer seu en cap moment. Recordo amb especial vergonya l'escena en què les dues amigues arriben a Nova York al volant d'un descapotable mentre sona la cançó Freedom, i l'Scarlett la canta a ple pulmó mentre balla i sacseja els braços, amb aquella vehemència impostada que tan detesto dels anuncis dirigits a dones que es volen poderoses, suficients i alliberades. Perquè el pitjor de la pel·lícula és que, en ser formalment tan dolenta, s'hi fan massa paleses les habituals càrregues ideològiques de la indústria de Hollywood, autèntica fàbrica d'arquetips psicològics i socials. L'imperialisme més perniciós no és el d'imposar-nos avui sí i demà també els referents identitaris estatunitencs (i en aquest sentit la pel·lícula tampoc es queda curta, tot i que la gran majoria són referències locals de Nova York, que tanmateix són ja ben universals arreu del món capitalista: Central Park, el seus museus, taxis i gratacels, la pijeria de l'Upper East Side, etc.), sinó el joc de valors que hi són subjacents. En aquest sentit, el missatge principal (més o menys subliminat, menys que més dissimulat) ve a ser el mateix de sempre: davant d'una injustícia (perdó, "problema" o, com encara agrada més a les empreses, "incidència"), l'única solució possible passa per l'acció individual, normalment ajudada per la mà atzarosa del destí i/o per la força redemptora de l'amor. L'opció col·lectiva, i molt més encara la política, són totalment bandejades, directament ignorades. És pura propaganda d'aquest nou feixisme descrit per Ziegler que ens diu que no hi ha alternatives (en anglès TINA: There Is No Alternative). El món és com és, amb pobres i amb rics, i no s'hi pot fer res per canviar-ho. Encara més (i avís a les classes mitjanes): no jugueu gaire amb el foc que acabareu cremant-vos amb les classes més pobres. Com a màxim, un pot vernissar-se amb curiositat antropològica, jugar durant un temps a ser un desvalgut i retornar finalment al món de privilegis que li correspon, enriquit (això sí) emocional i intel·lectualment. I d'això sí que jo n'hauria de prendre molt bona nota.
PS [23:00h]: finalment no m'han trucat d'El Periòdico. Per un cop que em curro una resposta...
Gràcies, Chávez, per atrevir-te a dir en veu alta el que tots sabem però que cap mandatari no s'atreveix a dir mai: que Aznar és un representant de la ultradreta i que, a més (en tant que va donar suport al cop d'Estat contra el teu govern), es mereix també el qualificatiu de feixista, en la mateixa línia de destrucció que la de l'imperialisme capitalista contra tota forma de govern amb pretensions esquerranes al llarg del segle XX. Gràcies, també, per a fer una crida en favor de la memòria històrica i en contra de l'oblit exculpatori. Gràcies, finalment, per no participar en les acostumades mostres de vassallatge dels càrrecs democràticament electes envers el despotisme seminal de la monarquia franquista.
Gràcies també al president de Nicaragua, Daniel Ortega, per denunciar una altra cosa que tots sabem però que els polítics callen covardament: que els interessos de les empreses espanyoles a Iberoamèrica són pur egoisme colonitzador, que amaguen intencions polítiques de desestabilització de les esquerres i que prenen estructures mafioses i formes gangsterils.
Gràcies, Chávez i Ortega, per aquestes declaracions, totes elles ben necessàries de sentir a l'Estat Espanyol però que, malauradament, només podem veure sortir de la boca d'uns polítics que esteu a milers de quilòmetres de distància, lluny de la nostra Europa tan moderna i democràtica. I gràcies en general a l'Amèrica Llatina, per mantenir viva l'esperança en un món més just i habitable.
Gràcies per mostrar-nos que, en política, més enllà de les formes, hi ha allò veritablement necessari: el fons. I que, com bé diu l'Abel Caldera, "les formes, quan hi ha el fons en joc, no serveixen per a res. O potser sí, serveixen per marcar clarament les fronteres que separen uns, els bons, dels altres, els dolents". Hi afegiria, encara, que també serveixen per a posar en evidència aquells qui, com el Borbó, només són formes... i les poden acabar perdent.
La sinrazón en las ciencias, los oficios y las artes(artículos escogidos de l'Encyclopédie des Nuisances)104 pag., € 6Muturreko BurutazioakBilbao 2000ISBN 84-88455-85-2Amb molta alegria he trobat un arxiu on tinc recollides i traduïdes les cites d'aquest llibre d'articles de l'Enciclopédie des Nuisances ("Enciclopèdia de les Molèsties"), un grup de pensadors de l'esquerra revolucionària francesa nascuts els anys vuitantes i hereus de la Internacional Situacionista. Els seus textos em resulten sovint molt més clars, directes i colpidors que els del grup de Guy Debord, tot i que també hi col·labora el fet de què siguin més actuals i, per tant, resulti més fàcil la identificació amb les denúncies que s'hi aboquen (identificació que resulta molt dolorosa per al lector, perquè fan contínuament evident que ets un participant actiu i destacat de la destrucció i injustícies d'aquest món). La col·lecció de tapes grogues en què està editat, de l'editorial basca Muturreko Burutazioak, deu ser de les més completes que hi ha a Espanya de textos i pamflets de l'esquerra radical (on per exemple es troben també altres opuscles d'un dels integrants de l'Enciclopédie, Jaime Semprún). Alguns els tinc llegits i subratllats, i seria interessant d'anar-los transcrivint en aquest bloc, perquè va ser "gràcies" a aquestes lectures (o les de Miguel Amorós, un epígon també de l'Enciclopédie que, si no m'erro, viu per Barcelona) que es va anar consolidant la sensació de ser un avort, un projecte frustrat de l'evolució humana, mentre augmentaven també el meu desencís i rebuig més profunds pels temps que ens han tocat viure. Encara avui, i sobretot gràcies a projectes com Virus Editorial o Traficantes de Sueños podem seguir gaudint de l'oferta de molts d'aquests clàssics de l'oposició més contundent contra les formes i alienacions del capitalisme triomfant i desbocat, indispensables per a mantenir un mínim d'esperança.—Vam constatar el triomf de la contrarrevolució no en les recents derrotes del moviment obrer, sinó en la extinció del caràcter acumulatiu de la consciència de classe. Les vivències clandestines desapareixien o eren recuperades. —La rebel·lió contra l'espectacle que s'havia manifestat en la crítica del treball i de la vida alienada deixava de poder "plantejar-se i esperar-se com a resultat inevitable del procés objectiu de les condicions dominants", ja que les bases reals de tal unió (llenguatge, memòria, actituds, territori urbà, etc.) es descomponien a causa de tals condicions. —La funció de la revista era transitòriament defensiva: mantenir vius i actius la memòria històrica i el llenguatge crític autònom, la necessitat social del qual, que existeix de manera latent ocultat per l'organització confusionista de les aparences, es manifestarà estrepitosament quan sobrevingui la propera crisi revolucionària. —No va ser aliena a les lluites del seu temps, en les que va participar en la mesura que va poder, veient en l'oposició als fenòmens nocius el terreny en el que millor podia expressar la seva crítica. —Van constituir el més valuós intent de mantenir vius i actius la memòria històrica i el llenguatge crític autònom. —Va voler constituir un pont entre dues èpoques i descriure les circumvolucions d'aquest món en pugna amb la possibilitat històrica de la seva abolició, sense necessitat de recórrer a cap nova teoria, donat que la tasca ja no consisteix en extremar el descontent (present a tot arreu) donant a conèixer una teoria general que condemni l'ordre de les coses, sinó al contrari: actualitzant la condemna universal a l'ordre de les coses per a, d'aquesta manera, tornar-la novament concreta, relacionant-la amb la multiplicitat dels descontentaments parcials que ja s'estaven manifestant. (1) Discurs preliminar —Si fóssim conscients de la possibilitat de sospesar la història, també podríem fer nostra la possibilitat de forjar-la lliurement. —A l'hora que produeix allò que ahir semblava insuportable, el sistema produeix igualment els homes capaços de suportar-ho. —És fàcil confondre l'arbitrarietat i la varietat atzarosa amb la llibertat. —El saber trossejat per l'especialització intel·lectual persegueix la seva redempció en la recerca impotent d'un nou collage pluridisciplinari dels seus fragments, caricatura d'universalitat. —Cal partir de la ignorància i cal assumir-se ignorant: seran revolucionaris aquells qui se sabran privats de tot poder sobre la seva vida, aquells qui es descobriran com a desconeixedors de la seva veritable realització. I seran lliures aquells que es deixin seduir per la curiositat i la voluntat de saber. —El nostre mètode consisteix en un desenvolupament que parteix del sentiment immediat de privació davant de la ciència i de la tècnica, i de la revolta que tal privació inspira ; és una concepció grandiosa que mai perd de vista la totalitat, que tracta de mantenir-la, conquerir-la ; va directe al malestar intern en tot allò que existeix i no dóna res per segur. —Reduir l'avenir a la gestió dels residus del present. —Els revolucionaris ja no representen solament una opció diferent sinó el simple realisme: defensen la negació d'un projecte, contra el qual mobilitzaran el desig d'allò desconegut i l'instint de conservació. (2) ¡Fora! —Qualsevol temptativa revolucionària comença expressant allò que no vol. —Però la voluntat de destruir allò que existeix, d'acabar amb la insuportable pesadesa de la història, pot intentar derruir la ciutat europea per tal de fer taula rasa de la memòria que s'inscriu en ella i que permet els seus habitants conservar el contacte amb les obres d'altres èpoques, amb altres testimonis de consciència. —La ciutat europea que va donar lloc a la comuna va originar també una classe particular dedicada a la mercaderia. —La burgesia va esdevenir hegemònica i va donar lloc a l'aparició del temps històric irreversible, mentre que a d'altres llocs es mantenien formes antigues de dominació basades en el predomini del temps cíclic. —L'urbanisme com a tècnica de domini del camp de batalla social. —La ciutat i els seus carrers van esdevenir "béns de consum", és a dir, mercaderia, amb tot l'empobriment de relacions socials que això comportà. —La ciutat que mai van tenir ocasió de conèixer és possible que no la trobin a faltar: l'escola, l'oficina, els mitjans de comunicació i els residus de la família acompleixen avui dia àmpliament la funció habitual d'acostumar al nou ambient, a la ciutat-mercaderia que es converteix en l'únic punt de referència, l'únic projecte possible sobre el qual ha de construir-se el món sensible de les relacions socials i la visió de la gent. —Principi orwellià de "qui controla el passat dirigeix el present". Els recursos que queden d'un passat viu no poden esclarir-se sinó a la llum de les possibilitats d'emancipació del present. —Una negativitat en la qual la passió de destruir no es reconeix a si mateixa com a passió de construir, no és suficient per a cristal·litzar un projecte de superació, per a agrupar i unificar les forces avui disperses del partit de l'emancipació. Aprendre a viure en allò que queda de terreny humà, veure i comprendre les formes de contradicció i de consciència que puguin néixer d'ell, són les primeres condicions pràctiques per a sortir de l'apatia, de la resignació o del cinisme en què estan immersos la major part dels ciutadans. —L'emancipació no és la reducció de la misèria social al mínim comú denominador, sinó que és sobretot una temptativa d'igualar i sobrepassar el passat en els delicats dominis on van sobresortir la raó i la sensibilitat humana en el curs de la història. —La reconstrucció d'un llenguatge comú que enllaça amb la memòria i la història, basada en la construcció de situacions socials noves, emancipadores, és una condició de la reconquesta del terreny històric per excel·lència d'aquell projecte inacabat constituït per la Ciutat. —La revolució no extreu la seva poesia del passat sinó de l'avenir ; després, també d'allò que en el passat va ser germen o esbós d'un avenir emancipat. —El poder no crea res, només recupera (... mitjançant l'amnèsia i l'esclavitud-mitjançant-la -mobilitat). —La societat ja no té res a oferir tret de l'espectacle de la seva destrucció. (3) Atorrollar —Atorrollar: ensordir, atordir fins l'extrem mitjançant un gran soroll. Quedem atònits per la multiplicitat d'emissors que contribueixen amb els "sorolls" de tot tipus a l'atordiment present, a la pèrdua de consciència del nostre temps. El conjunt de la informació existent ha de ser considerat, en la seva funció més general, un estrèpit socialment nociu. —Quan s'està perdent fins i tot el mateix ús del llenguatge, no para de parlar-se de comunicació. Però es tracta de comunicació unilateral, d'informació. —Igual que d'altres veritats elementals, sembla, dins de la resignació general, no servir més que a uns quants, no ser més que una fantasia particular, ja que podria servir massa bé a tots però ningú no vol servir-la. —Gairebé ningú cohabita amb la veritat. És com si fos un treball inútil en un món ple de plaers fàcils a l'abast de tothom. Però aquests plaers, que no són tan fàcils, tampoc són plaers. I la realitat de la infelicitat obliga a dissimular, formant un cercle viciós del que molt pocs en poden sortir. —Abunden els mitjans a disposició per a poder parlar de totes les coses de les que no es tingui experiència, a fi de no dir ni una paraula de la desastrosa experiència de la pròpia vida. —La vulgaritat imbècil i la ignorància ben informada són qualitats de l'esperit burgès passat i del dominant de la nostra època. —Si es vol parlar de la vida real caldria començar (tinguem una mica d'higiene) per deixar de ser ciutadans informats, per netejar-se la ment de tot allò que hi aboquen les clavegueres mediàtiques, úniques fonts autoritzades. Si no, les coses més senzilles arriben a ser les més difícils de dir, perquè ja quasi no hi ha acord sobre el llenguatge que pugui anomenar-les. La raó per la qual la informació es renova cada dia i comporta una infinita quantitat d'immundícies és ben senzilla: existeixen infinites maneres de no anomenar les coses pel seu nom. —En la informació, com a d'altres coses, la quantitat pretén suplir la qualitat, amb l'inevitable resultat de la proliferació d'allò arbitrari i allò inepte, ja que allò necessari i allò útil es tornen fantasmagòrics i imperceptibles. —Quan les realitats viscudes i els problemes mai són gestionats pels individus afectats sinó per d'altres que escapen al seu control, caldrà informar-se incessantment, a fi de saber en què es converteix el món en la seva cursa autònoma cap a la perdició. —En altre temps, els homes que vivien 100.000 vegades menys del que avui es pot viure gràcies als ordinadors, haurien trobat amb facilitat la paraula que designa aquesta classe de vida. Abjecció, per exemple. Però ara, el simple enunciat de tal judici no és, a oïdes de la gent informada, sinó el senyal d'una desesperada acritud digna dels fracassats més turbulents. —De vegades, cal confessar que falten paraules, no perquè siguin massa variades les realitats que anomenar sinó perquè són massa semblants, en plena ordinarietat redundant d'un món sense cap altre projecte que la consagració d'allò existent. —Els homes apassionats, capaços d'estimar molt i d'odiar també lo seu, donen la impressió de dinosaures en una època marcada per la indiferència amorfa, en la que vilesa i falta de valor passen per cinisme i desengany. Com totes les passions, l'odi exigeix energies que no pot mobilitzar qui ha de tractar amb miliards d'informació, i que cap màquina no pot donar-li. —Resulta sorprenent que, quan la vida pública ofereix un camp tan vast i fecund per a l'ús de tals paraules [crítiques], permetem que caiguin en desús. —Heus aquí una veritat simple i concreta que jutja per tota una època els qui són considerats atents dipositaris dels secrets del llenguatge, els intel·lectuals, aquells antics especialistes de l'expressió pública l'artesanat del qual no sobreviu sinó en simbiosi amb la gran indústria de l'atorrollament mediàtic. Encarregats de les mentides vagues i de les troballes arbitràries, sense escrúpols, sense consciència i sense honor, infectes, a la força infectes, estan tan corromputs pels costums del monòleg espectacular que no poden ni tan sols perpetuar l'aparença d'allò que antuvi es va anomenar "debat d'idees". Per a fer-ho necessitarien idees i capacitat de discutir-les, coses que no tenen. Satisfets amb què encara se'ls deixi una mica de prestigi i amb què els quedi un salari, més propis ambdós de les marionetes intercanviables de l'embrutiment massificat, la seva adhesió positiva a allò existent els allunya cada cop més del mètode i de l'ambient d'una activitat intel·lectual digna de tal nom. Quan aquesta gent s'esplaia sobre les condicions generals de la incomunicació, a l'interior de les quals tenen el poder de parlar, poder que comporta una provada impotència per a fer d'ell el menor ús crític, o fa a fi de mostrar-se agraïda a la informació per aixecar, de tant en tant, el vel que protegeix uns pocs secrets d'Estat, a fi de poder-se congratular per l'abastiment d'aliments exactament calibrats per al dèbil desenvolupament de la seva capacitat d'indignació. —Per a tothom qui no ha renunciat a l'ambició de comunicació autèntica, per a tothom qui no sigui un intel·lectual impotent, el veritable escàndol no és que els tècnics de la informació ens menteixin amb major o menor freqüència, sinó el reforç, tant a través de les seves falsificacions com de les seves revelacions, de la nostra separació amb els mitjans pràctics de la veritat. —Chesterton: "la característica principal de l'home modern ha estat la de poder travessar un paisatge amb els ulls enganxats a la seva guia i després negar en el primer tot allò que no ha trobat en la segona". —Musil: "hi ha moltes més possibilitats d'assabentar-se d'un esdeveniment extraordinari pels diaris que de viure'l ; allò essencial succeeix en allò abstracte, i a la realitat no li queda sinó allò accessori". La informació abundant és precisament la invasió de l'abstracció, que confina en allò accessori la part de la realitat concreta que cadascú pot experimentar per si mateix. Per a l'individu aïllat, aquella part de realitat encara ha de decaure subjectivament a falta d'una comunicació que permeti verificar-la. —Donat que els nostres educadors mediàtics han estat educats segons les necessitats de la no comunicació dominant, qualsevol problema ha de plantejar-se en termes tals que la solució depengui dels qui posseeixen els mitjans de no resoldre-la. —Va ser necessari, per a evitar allò possible, de falsificar allò real. —Encara som oficialment informats, en tant que consumidors, de certes deformacions monstruoses infligides a coses que, en altre temps, quan no calia tractar amb tanta informació, no necessitaven d'ella i es corresponien simplement amb el que aparentaven. Podem, per exemple, consultar el "diccionari d'adulterants alimentaris" per a intentar desxifrar els jeroglífics de les mercaderies disfressades d'aliments, com estigmes de l'extinció del seu valor d'ús. Igual que ningú no ha d'ignorar la llei, en endavant tots han de saber química: aquell qui s'enverini que culpi la seva ignorància: no estava informat, era un home dels d'abans. —No som tan ingenus com per a creure que normalment ens donen la descripció exacta de les múltiples rareses que composen el nostre entorn. Simplement diem que aquesta episòdica "honradesa" postula sempre la mateixa resignació davant del fet consumat, acceptació que en realitat ja va obtenir per la seva manera d'aparèixer sense rèplica i desaparèixer sense conseqüències. —Quan els fets obliguen amb massa evidència a treure'n algunes conclusions, estan tan passades pel confusionisme que el menor indici de prova és immediatament contradit, edulcorat, completat, deformat per deu mil informacions més, sense que s'arribi a formar mai una visió de conjunt. Tal suma estableix àmpliament la impossibilitat d'assolir la veritat d'uns fets el record dels quals tendeix a dissoldre's en la cacofonia ambiental. Aquesta manera de donar llargues a l'assumpte ha estat perfectament utilitzada en l'assassinat d'Aldo Moro, del qual es va dir de tot i tot lo contrari, fins el punt de què la veritat fonamental, la de la utilització de les Brigades Roges per part d'una fracció de l'Estat italià, va poder ser tolerada, en tant que una interpretació possible entre tantes altres que, de totes maneres, no anava a tenir cap conseqüència. Amb la qual cosa s'especularà indefinidament sobre el Mossad, la CIA, el KGB... —Pel que fa a nosaltres, contràriament al xantatge dissuasiu d'especialistes de tot pelatge, segons els quals mai es té suficient informació per a pronunciar-se sobre res, pensem que primer cal saber jutjar aquest món com unitat opressiva, tal com la patim tots, per a poder, a partir d'aquí, reconèixer en la informació les interferències confusionistes i allò que destapa realitats essencials de l'Economia i de l'Estat. —Allà on no regna, com en els països burocràtics, el monolitisme de la mentida, la veritat resulta encara més eficaçment evanescent perquè no pot reconèixer-se ni tan sols a contrario. El sistema occidental de la mentida s'ha revelat, amb el temps, més desconcertant encara que el seu tosc precursor oriental, per la seva manera d'informar de tot per a què realment res no se sàpiga. —Oferim un medi de concertació per a poder derrotar els immensos mitjans de l'atorrollament modern. Així, posem en perill tots els gerents i aprofitats d'aquest atorrollament, ja que ningú no diu allò que nosaltres diem. És necessari que existeixi un interès vital que vulgui amagar tan importants evidències, però nosaltres aconseguirem desvelar-les, per a desgràcia seva. (4) Abecedari —Tant a les societats modernes com a les que s'entesten a ser-ho, "participar activament en la vida del país" significa llegir les instruccions d'ús de la submissió, calcular la part de supervivència que a cadascú li ha pertocat. —La majoria de la humanitat ha de ser mantinguda en la ignorància alfabetitzada, no per a assaborir els tresors de la cultura sinó per a suportar l'obscurantisme espectacular. ¿Algú creu que la "cultura" d'un estudiant americà constitueix algun tipus de "privilegi"? —El nou analfabetisme presenta trets que l'emparenten amb l'antic: faltes d'ortografia i de sintaxi, pobresa en el vocabulari. Però ara el llenguatge parlat també n'ha resultat afectat, donat que el nou analfabetisme respon a una descomposició del llenguatge, a través del qual la famosa distància entre el català parlat i l'escrit queda abolida. —La riquesa de la llengua parlada, des dels diversos argots fins al simple llenguatge popular, s'ha deteriorat en l'espantós melting pot de les gergues periodístiques, tecnocràtiques i publicitàries. —Els termes pseudoargòtics que es posen de moda cada temporada no expressen l'acord d'una comunitat en esquerdar la norma social, sinó que proclamen servilment la falsa complicitat amb la conformitat, en la familiaritat amb la mercaderia. I s'estenen amb rapidesa perquè responen a una furiosa necessitat d'identificació (amb les modes espectaculars, amb els rols consentits, amb el que existeix) que fa estralls. —A França hi ha qui treballa per tal de què recuperin un retràs capaç de forçar-los a llegir Proust, en lloc d'anar a allò bàsic. —El conjunt del llenguatge ja no és sinó una vasta redundància repetint indefinidament els sil·logismes de l'acceptació. —El llibre hauria de fer per a tots accessible la memòria del que van fer, sentir i pensar les generacions anteriors: promoure la consciència històrica que, per damunt del marc de la ciutat i del diàleg directe, posa per horitzó els interessos universals de la humanitat. Manejable i reproduïble a voluntat, el llibre dóna a allò escrit la major publicitat, una veritable existència col·lectiva, generalitzant alhora la llibertat de la reflexió individual i de la capacitat de jutjar amb proves (algo reservat abans per a minories). A diferència del llenguatge de la revelació màgico-religiosa, l'escrit ha d'admetre que la seva veritat va per davant, en una verificació possible ; es comprèn a si mateix en la continuïtat d'una història de la consciència, com a memòria i com a projecte. —En canvi, allò característic de la literatura idiotitzant (deixant de banda qualsevol criteri estètic) és que, ingerida per a distreure una fracció de temps, queda en lletra morta, sense projecte, sense poesia, perquè no té temps per davant. Només es tracta d'una major o menor virtuositat en l'ús d'una convenció estereotipada. —D'altra banda, en la confrontació entre memòria i imaginació que fa de la lectura un temps més intens comparat amb la pobresa dominant de sentiments i idees, existeix un mèrit que suposadament pot compensar (però, al cap i a la fi, de forma tan vulgar i menysprear com tota compensació): el llibre, com "manera especial de viure" (Flaubert), pot ser també, tant per qui ho llegeix com per qui ho escriu, una manera de no viure, de resignar-se. —{Potser es promou tant l'antibiografisme per tal de no palesar la manca de relació vital de la majoria d'autors amb les seves obres}. —Ara bé, el llibre només planteja la qüestió ; la resposta pertany als qui saben refrescar aquesta memòria actualitzant la veritat. —El llibre és només un mitjà, però va ser el mitjà d'una societat en què la cultura representava la seva dimensió històrica parcialment conscient: això encara és massa per al somni dominant d'una glaciació definitiva gestionada per les memòries automàtiques de les màquines i els seus programes. Amb la solució final del problema del llenguatge, la vida de les paraules cedirà el seu lloc a la circulació de senyals. —El llenguatge posat en ressonància per la lectura, el temps compassat per l'ensonyament o la reflexió... en fi, tot allò tan trivial i de cap profit per a la organització dominant de l'embrutiment. —En el temps esquizofrènic ocupat pels ocis programats, successió d'instants dispersos sense resultat ni procés, es perd la capacitat subjectiva de llegir, d'habitar el temps objectivat ; es perd la memòria dipositada en un llibre, i la capacitat de conciliar-la amb el seu propi temps. Tota construcció s'adapta al temps dels qui l'utilitzen. —Un esdeveniment de la història moderna, que no està fet per a ser viscut, resulta plenament justificat per la incapacitat de viure dels seus actuants. [Un llibre tampoc està fet avui per a ser llegit, ni podria ser-ho]. —L'habituació a la recepció passiva de senyals espectaculars, l'obscuriment del sentit de les paraules per la propaganda dels mass media, l'amnèsia erigida en cúspide per allò que amb esforç anomenem sistema educatiu, tot plegat es combina per a que els escrits del passat caiguin en el domini de la pseudo-erudició, codi corporativista de la cultura burocratitzada. —Hem de reconèixer en l'obesitat de l'aparat crític que asfixia els textos importants del passat la senyal de l'extinció del seu ús comú. —La superabundància de llibres no és cap prova en favor de la lectura. La cultura verdadera no resideix en el malson universitari de la bibliografia exhaustiva impossible, sinó en un ús qualitatiu que retorni a la vida els textos que van ser testimonis d'una humanitat superior, la qual cosa no té res a veure amb l'avorrida admiració d'una visita guiada, dirigida per autoproclamats experts. —Una bona indicació sobre les capacitats d'una època la proporciona la seva manera de traduir: tota traducció és fidel, com a mínim, a l'esperit del seu temps. Les d'aquesta època deixen clara la mesquineria i esterilitat de la mateixa, des del moment que pretén restituir tot allò a què és incapaç d'accedir. —Existeixen alguns llibres que permeten entrellucar, com en menor nombre certs encontres, un món més aconseguit que l'infecta descomposició present. (5) Aberració —L'aberració en la vida dels homes no és un fenomen passiu degut a la il·lusió del judici causada per un món enganyós, sinó la conseqüència d'actes no raonats l'encadenament dels quals extreu la seva lògica de traves aparentment immediates mai qüestionades. L'aberració generalitzada prospera en la llacuna de la inconsciència. —Per al manteniment del cotxe, un assalariat corrent ha de consagrar la quarta part del seu temps de treball. I aquest vil objecte es correspon amb allò que l'economia anomena benestar, que en aquest cas no és més que la facilitat de recórrer el territori de l'alienació. —L'automobilista, que treballa per a anar a treballar, és controlat per la policia a la menor maniobra. La xarxa viària és un immens camp de treball sotmès a l'arbitrarietat vexatòria de cossos repressius especialitzats. L'automobilista, temut com assassí potencial, il·lustra perfectament el model humà d'una societat decadent: submís i agressiu, sense recursos i àvid de dominació, lamentable i narcisista. En realitat, no existeix sinó com a representant de la cosa que fa circular. —Com a totes les religions, el que compta és el ritus i no el resultat: la religió de l'automòbil s'hauria vingut avall per la simple comprovació de què la velocitat mitjana de desplaçament del ciutadà motoritzat és de l'ordre del doble de la del vianant. —I això que només hauria de despertar somriures no resulta tan divertit quan ens adonem que per a anar a parar a això ha calgut trastornar completament el territori urbà i rural. Cada dia el ciutadà ha de tornar a signar el contracte moral que l'encadena a la bola automòbil i al territori agençat per a ell. —Avui es pot arribar a justificar el cotxe perquè molta gent viu a "l'extraradi". Però com s'hi ha arribat? —En la ciutat ideal de l'automòbil, un terç de la superfície estarà destinada a la xarxa viària, un terç a l'estacionament i un altre terç a les activitats residuals. —El viatge s'ha convertit en pur desplaçament: el viatger modern troba per tot arreu, en la seva separació del panorama que no travessa sinó amb la mirada, la submissió a un món que no li pertany. Els fragments de realitat petrificada que jalonen la seva ruta, residus trets d'una anterior totalitat viscuda en la que tenien sentit, li són pròpiament inaccessibles i no se li senyalen sinó per a que no s'adormi. I donat que la vella història no ha distribuït suficientment les seves prominències al llarg de les autopistes, li indiquen els monuments que no pot veure i l'adverteixen que està travessant de veritat el paisatge de la regió en la que es troba. —Del proper estadi d'aquesta lògica de digest sorgeix la fabricació ex nihilo de realitats de síntesi destinades a distribuir-se al llarg de l'eix viari: pobles típics, disneylàndies, futuròpolis... —Hegel: el vagabundeig dels nòmades és purament formal, ja que transporten el seu món amb ells. —La promesa central del desplaçament automobilístic, l'autonomia, és transforma en el seu contrari, no solament en la pseudoelecció de la meta sinó també en el control de la màquina. —El demiürg de l'evolució en la producció segueix sent el mercat, que avui depèn exclusivament de la creació de pseudonecessitats en nom de les quals els homes accepten treballar. L'automòbil ha complert a la perfecció el paper de motor de l'economia durant més de 50 anys, al preu de diversos efectes nocius. —El desplaçament abstracte possibilitat per la màquina es completa alegrement amb el desplaçament immòbil que les telecomunicacions fan possible, per la qual cosa els homes prossegueixen el seu camí cap a una atomització, cap a una separació creixent que desemboca en la pèrdua programada de l'autonomia del pensament. L'economia troba en això (en la satisfacció de necessitats creades pel seu desenvolupament anterior) un nou món de possibilitats tan il·limitades com la insatisfacció fonamental que produeix, perquè allò que caracteritza al nou mercat és que la mercaderia pilot subjacent en ell, el missatge (dels programes informàtics a la trivial diversió televisada), s'ha tornat purament immaterial. Aquesta és la legítima conclusió de la bogeria d'un mode de producció independent dels homes, ja que cap de les seves premisses ha estat qüestionada radicalment. I els desastres als quals ens ha acostumat són poca cosa davant dels que ens té reservats. (6) Abundància —Algunes societats van ser capaces de definir fàcilment l'abundància amb la pràctica del potlach (dilapidació ritual). —L'abundància mercantil, suposadament capaç de satisfer totes les necessitats que va acceptar o va crear de regal, haurà enriquit la privació a costa de destruir tota classe de satisfaccions: una societat de luxe a la que li falta allò necessari: tal és la definició d'allò universalment proposat com a realització de la història humana. —El luxe va deixar progressivament de ser representat, en el fast improductiu de la religió o del joc capriciós dels qui es trobaven per sobre de la necessitat, per a ser consumit, adquirit en forma de mercaderies. —L'acumulació dels mitjans de producció i el creixement indefinit de l'economia comencen amb la creació de noves necessitats, que obren un camp il·limitat al desplegament de la insatisfacció: en prometre la democratització del luxe i en trivialitzar-lo en la pràctica, la mercaderia s'enfronta alhora contra allò que quedava per sobre de la necessitat, el lliure joc amb la riquesa. —Recerca impacient d'una riquesa ques'esquiva cada vegada més en mig de la decepció que causa la possessió. L'abundància desitjada s'allunya i demana a l'individu com a compensació que identifiqui la seva pròpia vida amb "el conjunt del tràfic". Doncs la riquesa no es troba en cap mercaderia en particular, és més aviat el que falta a cada una de les mercaderies. —El propi diner, quan és posseït, representa solament aquesta negació en repòs: és infinit quantificat. Marx: "la contradicció entre la quantitat sempre definida i la qualitat d'infinit poder del diner fa que incessantment el tresorador treballi com Sísif. Passa amb ell com amb el conqueridor: cada nova conquesta no el porta sinó a una nova frontera". Només el "poder infinit" que encarna el diner, l'autovaloració permanent del món de les coses, representa socialment la veritable riquesa, no com a resultat sinó com a procés, on els avantatges aconseguits han de ser llançats de nou al gran forn de la producció. —Hegel: "per fi l'abstracció de la producció fa el treball cada cop més mecànic i al final és possible que l'home sigui exclòs d'ell, i que la màquina el reemplaci". —La mania del col·leccionista, la recerca vana d'una realització en allò inútil, representa la forma aguda de la frustració del consumidor. —Allò que s'anunciava com accés al luxe va ser realitzat com extensió de la necessitat. —Per sobre de l'estètica (p.ex. la profusió de vans ornaments), romanticisme expressa sobretot la protesta contra la decadència del luxe, contra la misèria d'un món on l'esplendor ha de demanar-se prestat al passat, i on l'art, com la pacotilla, és essencialment nostàlgia. —L'afirmació d'Schiller "l'home no és plenament ell sinó allà on juga" està inscrita en el llindar de l'infern modern de la producció, on el principi del rendiment aviat no deixarà cap espai pel joc, on l'home mutilat treballarà per a produir els substituts consumibles de les facultats que ells mateix s'ha amputat. —L'abundància ha existit sempre, però enlloc abundantment: o bé perquè no tots gaudeixen d'ella, o bé perquè, quan tots la gaudeixen, no ho fan tot el temps. —Cal considerar la forma general que ha pres la despossessió en la riquesa de mercat, abundància abstracta en la que qualsevol gaudiment directe és negat. —El consumidor de la mercaderia abundant busca l'apropiació de la riquesa en la seva forma general, abstracta, renunciant a la riquesa en la seva forma material, a la particularitat i a la manifestació de la seva vida. Com que ignora les seves necessitats reals en profit de les formes arbitràries que aquestes revesteixen a l'espectacle, desconeix també la privació i el seu canvi radical. —A la societat americana, la veritat de la riquesa, que evitava a tot arreu la necessitada ostentació dels consumidors privilegiats de l'aparença, va passar a la vida exuberant i desesperada dels més miserables: els negres. Enfront del sòrdid somni americà, van llençar, com una mena de desmentiment de tot allò a què havien volgut reduir-los, l'insult d'un despreci sobirà que va ser balafiat (dilapidat) en el més inútil dels luxes: la música. El jazz va recórrer en poc més de 50 anys el cicle que el va portar a distanciar-se de la pràctica comuna d'un joc amb formes repertoriades, a afirmar-se en una producció individualitzada que pren per norma la innovació, i d'aquesta manera va perdre's en un moviment negatiu on ja no expressa sinó la pèrdua d'un llenguatge comú. —El progrés de la societat de classes ha consistit manifestament en dotar-se de mitjans que li permetessin, sense generositat ni noblesa però amb l'eficàcia del fred càlcul, retornar als miserables moderns la "contrapartida espectacular" d'allò de lo qual eren exclosos (avui dia més o menys de tot, de la insatisfacció de les necessitats elementals a la participació en la despesa sumptuària). —El substitut espectacular de la vida consumeix l'energia que podria consagrar-se a prescindir de substituts. —El desencadenament d'allò artificial, juntament amb la fabricació d'una pseudorealitat, va acompanyat de la destrucció de totes les realitats sobre les que reposava la supervivència. —En aquest rellançament indefinit de la lluita per la satisfacció de necessitats, la societat consumeix desastrosament el poder que podria dilapidar alegrement sobrepassant l'economia. —Quan va començar novament a formular-se el programa revolucionari d'una abundància comunista, partint de la negació del treball (comprès el treball artístic que representava davant de la societat subjugada una activitat alliberada de la necessitat, un joc sumptuari), aquest programa encara podia, al fil del raonament marxista, considerar que el capitalisme havia acomplert la tasca històrica de crear un aparell productiu capaç de permetre la satisfacció igualitària de totes les necessitats, i que en lo successiu, el seu propi desenvolupament (amb el poder material acumulat), plantejava a la humanitat el problema d'un ús (emprament, profit) de la vida que, generalitzat, fos alhora la superació de l'art i de l'economia. —{{El capitalisme, conscient que crea un aparell productiu capaç de permetre la satisfacció igualitària de les necessitats, ha anat dissenyant aquest seu sistema productiu sobre la base d'un model molt difícil de mantenir (pel seu complicat funcionament i l'especialització de les seves parts) però al que és, alhora, impossible renunciar (ho abasta tot i res quedaria fora d'ell tret del no res i la misèria). Tot plegat, per a impossibilitar-ne l'alliberament.}} —Contra les reivindicacions retrògrades del reformisme (que per haver limitat l'objectiu de les lluites obreres a l'accés a un mínim de supervivència, les condemnava a perseguir indefinidament la satisfacció de necessitats en les formes arbitràries i contínuament eixamplades amb noves necessitats artificials que tenen en la societat) calia afirmar: "la vida passa per guanyar més enllà de tot això" (Potlach). —Semblava un fet que sobre la base del desenvolupament tècnic, amb la possibilitat d'una automatització que descarregués els homes de les constriccions d'una activitat no creativa, el contingut d'una revolució moderna consistís llavors en l'ús del temps i de les energies així alliberades: donar a aquesta un programa que respongués realment al principal problema de l'època (el subdesenvolupament sense riquesa), passava per la definició d'una nova riquesa, en oposició total a la mentida inepta de la pretesa "societat de consum". Per sobre de la socialització dels béns vitals, el pensament revolucionari ha de fer la crítica de la vida quotidiana en la societat burgesa i difondre una altra idea de felicitat. "Esquerra i dreta estan d'acord en la imatge de la bona vida: es canviarà el bistec com a signe del dret a viure de les masses" (IS). Trenta anys més tard res no hem guanyat, i encara hem perdut el bistec: en accedir al consum abundant, l'hem vist "canviat" per alguna cosa que té molt de mercaderia i molt poc de carn. —Al crear ocupacions (feines) especialitzades amb l'objectiu d'impedir la creació d'un nou ocupament de la vida, va prolongar incessantment el desviament pel qual ens arriben els béns vitals, diligentment alleugerits d'una part del seu contingut a cada parada de sofisticació, en profit de costoses síntesis de substitució. I al final, tot el món accedeix a alguna cosa que (si és que hi accedeix, perquè aquests aliments de la mort encara hi ha que pagar-los) literalment ja no existeixen. El llindar de l'abundància ha estat paradoxalment salvat a expenses de lasatisfacció de les necessitats elementals i vitals. —L'activitat improductiva reprimida mitjançant el manteniment antihistòric de la rendibilitat mercantil retorna com irracionalitat socialment suportable en l'absurd compulsiu dels comportaments individuals. Així sembla encertar la dita segons la qual el cotxe és principalment un joc estúpid i accessòriament un mitjà de transport, quan les joves generacions, a falta d'haver elaborat un saber viure, es doten d'un expeditiu saber morir fent ús de manera excessivament aberrant de les màquines de la circulació autoritzada. —És evident que no falten humanistes que s'indignin per la irresponsabilitat dels qui condueixen després d'haver-se emborratxat convenientment ; però els protectors de la supervivència no volen reconèixer que allò absurd no és l'embriaguesa, ni tampoc el desig de jugar amb màquines, sinó les constriccions, determinants de tan pobre ús, que pesen en la jactància de tot això, l'únic excés possible de les quals és l' autodestrucció. Els miserables moderns que acaben la seva jornada laboral amb tal rivalitat de riscos i dispendis, uses per a tal fi la mercaderia que millor defineix el preu d'una tal jornada, el seu cost i les seves prestacions ; i tot això s'ho juguen amb l'únic objectiu de recuperar el prestigi real lligat al menyspreu de les riqueses. L'alcohol prepara per a aquest sacrifici prestigiós: només seria un obstacle si es tractés de circular segons les normes, però precisament d'això és del que no es tracta. —Sigui quina sigui la droga de què es tracti, només la construcció de jocs superiors podria acabar amb l'obsessió de les despeses substitutives que en la seva fixació repetitiva reprodueixen el món dels impediments que volen negar. —¿Com podria jutjar veritablement el caos, que tanta gent desesperada fa de la seva vida, una societat que només sap organitzar el caos a gran escala dels recursos materials i humans, i que demana a tothom que aprovi tal bogeria com si fos una necessitat? —Tot l'èxit de la dominació des de fa 30 anys ha consistit en planificar una destrucció regular de béns que compleixi l'antiga funció que tenia la guerra. —L'abundància de mercat ha estat, en quant a objectes consumits i suposades satisfaccions, el contrari del que va dir ser: el sotmetiment a un treball productiu indefinidament renovat. —Perpetuació de la monstruosa paradoxa de la societat, que obliga a treballar en el manteniment del treball. —El fet de què el cost de les pròpies devastacions resulti avui a la societat existent incalculable, expressa a la seva manera que el poder acumulat pot sortir-se de l'economia sense, tanmateix, no haver-la sobrepassat, al perllongar més enllà de tota mesura la servitud dels homes i la destrucció de la vida. —Allò que tothom desitja tenir, la capacitat material per a lliurar-se de les necessitats immediates, s'ha tornat en contra nostra al revestir socialment la forma d'un poder que intenta enfonsar-nos definitivament en aquell sistema de necessitats que portava a Hegel a la conclusió de la necessitat de la burocràcia d'Estat. —El projecte de reapropiació revolucionària no pot donar res per històricament conquerit: la satisfacció i l'excés hauran de ser reconstruïts junts, i només una societat que organitzi racionalment l'un podrà dedicar-se lliurament a reinventar l'altre. —L'oposició entre necessitat i luxe, la forma alienada del qual, en la divisió entre treball i oci, ha esguerrat finalment qualsevol aptitud per a reproduir i gaudir, per a avaluar i jugar, per a acumular i dilapidar. —Necessitem alhora desenvolupar una crítica que ens porti més enllà d'aquest estat de coses i prendre pel nostre compte, precisar i profunditzar certes qualitats i valors que la pròpia burocratització aniquila, i que anteriorment va semblar possible superar de mode directe en l'abundància d'una construcció lliure de la vida. (7) Abracadabrant —L'existència dels efectes nocius ja no podia negar-se. Les indústries i els poders que posseeixen el món han tret les obligades conclusions i han pres el comandament de la lluita ecològica contra aquests mals. De manera que aquesta lluita s'ha convertit en una gestió econòmica dels efectes d'un mode de producció que, per això mateix, ha de semblar "insuperable". —El malabarisme consisteix en la discussió de generalitats quan existeixen causes ben precises i enemics als que anomenar pel seu nom, o en la designació de culpables d'efectes nocius particulars quan es tracta de mals universals, o en responsabilitzar a tots i cadascun per a que els responsables reals s'ocultin entre la població. —Ja fos per bidons tòxics o per aliments industrials deteriorats, le versió oficial dels fets era atrapada en falta amb massa facilitat. Al principi es va creure més subtil, alhora que més conforme amb determinada realitat de la gestió moderna, que en certa manera no hi hagués versió oficial. Els "contraexperts" de l'ecologisme van aportar de bon grat la seva modesta contribució al debat democràtic entre especialistes informats allà on els convidaven, i les escasses evidències que aportaven van ser elevades sense problema al rang d'hipòtesis. Allò important era que les esperances de la veritat es frustressin. Més tard, els falsaris de la veritat provarien d'acomodar-la a la seva manera. —Chesterton: "la modèstia i la reserva acompanyen algunes de les mentides més abracadabrants, per la senzilla raó que només elles lis serveixen de passe". —La tasca principal de l'ecologisme d'Estat: governar la veritat sobre els efectes nocius i adaptar-la als imperatius de la modernització permanent de la producció. —Les idees ecologistes dominants són reductibles a una sola: gestionar adequadament la catàstrofe. Si la voluntat d'acabar socialment amb ella no val, tothom sobra excepte els tècnics. —L'ecologia vol assumir la responsabilitat de la totalitat de la pràctica humana (de les condicions i els efectes) sense enfrontar-se amb les separacions i les alienacions que la fan divagar. Pretén concentrar en ella tots els coneixements parcials considerant el món sencer com un laboratori. Però els seus experts es divideixen en funció d'interessos terrestres fàcilment identificables. I la darrera paraula del pensament científic segueix impronunciable. —Circuit tancat: "com que el medi ambient no dóna lloc a intercanvis mercantils, cap mecanisme s'oposa a la seva destrucció. Per a perpetuar el concepte de racionalitat econòmica, cal tractar de posar preu al medi ambient, és a dir, traduir el seu valor en termes monetaris". —"L'art de conservar la terra habitable és cosa de l'enginyeria planetària. Fa deu anys era ciència ficció, avui és un ofici". I cap a aquesta classe d'ofici semblen convergir tots els altres: últim avatar del treball quan una part cada cop més important del mateix es dedica a reparar els seus propis desperfectes. Des dels alts funcionaris amb el diploma ecologista de l'Estat fins els associacionistes de base de les organitzacions ecologistes, nombrosos són els exemples que presenten a aquest personal diversament qualificat que ofereix els serveis a qui els tinguia ben disposar, és a dir, als qui fan la terra inhabitable. {{Novament allò de "tot va bé si res no acaba d'anar bé: com el trànsit, com l'educació}}. —En la gestió preventiva o en viu de les crisis tecnològiques convé associar als serveis de seguretat, als tècnics, als responsables industrials i polítics, als experts científics i als mitjans de comunicació, per a què tot el grup acabi de cohesionar-se, dissipi les sospites i s'imposi com a servidor fiable i legítim de l'interès general. —El tipus de vida que han tingut, les condicions d'existència que han trobat íntegrament a disposició i que han acceptat sense dir ni piu, prescriuen les idees que han de tenir d'un mode tan imperatiu que, amb total bona consciència i espontàniament, imaginen la part principal de l'activitat humana com si fos una activitat de gestió, on creuen trobar la realització de l'individu, fins i tot la plenitud individual. No seria equitatiu denunciar les actuacions d'aquests gestors com exclusivament motivades per la promoció social que els ofereix un capitalisme rejovenit al necessitar d'una nova categoria de gestors i consellers ; es tracta d'una cosa molt pitjor: mai no han imaginat que la vida pogués trobar-se enlloc més ; estan convençuts de què la seva promoció és la recompensa normal per la seva eficàcia i entrega. —La veritat sobre els efectes nocius esdevé una cosa acceptable per tots i que ningú defensa veritablement: la recerca de mitjans autèntics, la conseqüència pràctica, el conflicte, la crítica ad hominem són proscrits per atemptar contra la unanimitat, insulsa i edificant, de l'interès general. Parlaran de vastes abstraccions (la Natura, l'Home) o de detalls insignificants que van a allò "concret", però diran el menys possible qui és realment l'enemic. —El món invertit [>Debord]: mentre que a la base els ecologistes actuen com a directius responsables i s'organitzen segons el model del grup de pressió, a les altures de la indústria els executius actuen com a ecologistes o adapten els medis de pressió. —Apoderar-se de la "pluja àcida - mort de boscos" transformant un problema real del medi ambient en una estratègia comercial. —La qualitat de l'aire és inútil allà on no existeix mercat per a ella (consumidors ecològicament motivats, és a dir, normes, crèdits, és a dir, una indústria de descontaminació i, finalment, beneficis), amb lo que tindrà que perdre's a fi de crear la necessitat del mercat de la qualitat. —Marx: "una cosa pot ser valor d'ús sense ser un valor. Només cal que sigui útil per a l'home sense que provingui del seu treball, com l'aire". —Les condicions naturals que queden són dutes al mercat per a que siguin estimades en el seu just preu. Als USA s'ha organitzat una mena de borsa on les empreses compren i venen "drets de contaminar", segons excedeixin o no una taxa e contaminació "normal" fixada per l'Estat. —La modificació genètica del genoma humà expressa la despossessió última de la humanitat, que inclou el que fins avui ha estat la seva irreductible identitat biològica. —L'irrealisme en si mateix no pot molestar a les capes que l'ecologisme d'Estat i la seva tecnoestratègia proven de seduir: és el seu element habitual. Aquests assalariats o neoartesans, malgrat no tinguin la sort de posar-se (o tan sols creure's) a cobert dels efectes nocius que afecten tothom, sí combreguen bastant, per la classe d'activitat que exerceixen, amb la ideologia modernista, com per a esperar que el sistema social satisfaci la reivindicació d'una "bona qualitat de vida". Volen estar a l'aguait com a consumidors, ja que de la resta es creuen afavorits per la sort: estan tan contents amb el seu treball que creuen haver-lo escollit, així com creuen escollir amb coneixement de causa les mercaderies col·locades enfront seu a cada etapa de la programació de les seves necessitats. Tota la insatisfacció d'aquesta clientela dels Verds es redueix a una sola exigència: la mercaderia, evidentment, però sense el seu costat dolent, la toxicitat, els residus. —El destí històric de l'ecologisme no serà sens dubte el del reformisme socialdemòcrata. Ni tan sols podrà dedicar-se a reparar els mals que s'ha atrevit a denunciar. L'únic que farà serà participar en la seva distribució i, per tant, també en la seva ocultació. —L'ecologisme no "revaloritza" el treball, sinó que contribueix a diluir-lo en la nebulosa d'activitats periòdiques que representen, creativament com ha de ser, el simulacre d'una vida social destruïda. És igualment capaç de mantenir cercles d'influència en la política i la indústria, on resulta útil per a mantenir la ficció d'un interès general. Els seus experts estan accedint a càrrecs per a fer de floreros. —L'ecologisme confereix una mica de vitalitat a la propaganda espectacular i al personal polític, però sense aplacar la incredulitat amb la primera ni el menyspreu amb la segona. En poc temps no se'n distingirà. —La riquesa que l'economia produeix es posa totalment a la seva disposició ; la misèria que engendra queda totalment al marge de les seves solucions. Qualsevol ho pot comprovar en l'estadi actual de la degradació precipitada de les condicions de vida. Tota la producció deixa de ser legitimada pel seu ús social i passa a resultar sospitosa. Per això es descobreixen efectes nocius arreu, quan abans no es veien. —Com que no té ningú a qui culpar, la gent es resigna a menysprear el món sense combatre'l. —La indignació que clama contra circumstàncies impersonals, i que per tant no les tracta com una realitat atacable o modificable, necessàriament es cansa aviat. Els que, conseqüentment, es dediquen a la indignació repetitiva o es vanen d'ella sense molestar-se mai en formular denúncies concretes o en participar en conflictes exemplars, no es remunten fins a la generalització "com l'esparver que puja a les altures per a aguaitar el conill sobre el qual caurà en picat" sinó "com l'ocell que fuig del sol perquè fa massa calor". —La consciència infeliç de la catàstrofe pren nota de la impotència, i no dóna un pas més. I com que no desperta un gran interès, no desaprofitarà l'ocasió de queixar-se de l'escàs ressò que susciten els seus advertiments. —La llibertat d'actuar sense consciència és la llibertat atorgada per l'espectacle que el fa més popular. En conseqüència, el treball continu de destrucció que realitza fa seves diverses males passions reivindicades d'antuvi pel moviment revolucionari en tant que expressió mateixa de la negació. L'espectacle no es preocupa gaire de fer propaganda oberta d'aquelles, ja que no les necessita: les males passions citades li fan propaganda a ell. —Totes aquestes passions convergeixen de fet en una mena de vertigen de la irresponsabilitat proclamada mimèticament davant d'un món en plena regressió. Els arguments de la lucidesa desesperada mai han estat massa convincents, perquè han quedat ancorats sempre allí, juntament amb els motius de viure i d'estar a gust. —La menor complaença sobre el tema rubrica una mena d'aquiescència velada al procés en el seu conjunt. —La irracionalitat de l'actual organització de la vida, l'expressió de la qual és el conjunt d'efectes nocius, i la impotència de tota representació política en reduir-la, són els dos costats concrets pels quals el moviment pràctic d'oposició a les actuacions de laclasse dominant pot trobar el seu contingut universal. Si unifica la crítica d'aquells dos costats, trobant en el primer raons, i en el segon mitjans, serà llavors capaç, en els anys que vindran, de plantejar la qüestió social en termes verídics. —Dirigent armeni que va haver d'obrir, essent ministre, la fàbrica mortífera que havia tancat com ecologista. —Plantejar audaçment els problemes de la vida real afirmant sense rodejos que són insolubles en el marc social existent, constitueix el salt qualitatiu de la negació. —El desconcert creixent de l'època és conseqüència d'un malestar que està lluny de no tenir sentit. D'una banda notem que cap de les antigues normes de l'activitat humana, definides independentment dels individus (siguin religioses, econòmiques, científiques), serveix per a regular i ordenar racionalment tal activitat en l'estadi actual de desenvolupament dels seus mitjans ; d'altra banda, precisament perquè aquest mateix desenvolupament està desbocat de forma desastrosa, hi ha qui recorre, per no tenir res millor que oposar, a arguments fonamentats sobre antics sistemes de normes ja caducs, lo que origina diverses regressions, ja sigui cap a la moral o cap a la invocació de la "natura", o fins i tot cap a les il·lusions jurídiques o religioses. —L'ecologisme aporta la seva pròpia ambició tecnoburocràtica de reglamentar, de restablir l'ordre a la seva manera, transformant-se, en tant que ciència de l'economia generalitzada, en el nou pensament de la dominació. "O nosaltres o el caos" diuen els ecolòcrates i els experts reciclats, promotors d'un control totalitari que existeix gràcies a ells, per a poder avançar-se a a la catàstrofe en marxa. Els fets necessaris —Sempre hem cregut que buscar refugi en una creença és el senyal de la debilitat pròpiament dita. —Les reivindicacions de les protestes contra la degradació de la vida son, per a nosaltres, tan radicals (és a dir, tan improbables de satisfer en el marc de la societat de classes) com ho van ser en el seu temps les exigències de l'antic moviment obrer. I per una raó molt senzilla: perquè són essencialment les mateixes. Doncs precisament per no acomplir-se tals exigències relatives a les necessitats que s'han considerat elementals, ha calgut que tot fos falsificat, des de l'alimentació fins al llenguatge. —Risc, en temps de "pau", de ser liquidats, irradiats, consumits, contaminats, intoxicats. —És necessari constituir un corrent crític que s'atreveixi amb tots els problemes i que no respecti cap especialització; i que obrant així aconsegueixi introduir en l'època idees i mètodes incompatibles amb l'existència de l'ecologisme gestionari. —Avui és menys necessària la constatació d'un enfonsament clarament manifest que la consciència de la seva profunda unitat, i aquesta encara menys que la reapropiació activa i ofensiva de la idea de què tot és possible, de què cap aspecte del curs anunciat de la catàstrofe és ineluctable. —Quan la dominació autodefinida lúcidament com "gestió del caos" extreu el seu poder de desmoralitzar mitjançant l'acumulació de problemes per a ella insolubles, la tasca més realista i més pràctica consisteix en atacar novament el terreny d'on la reflexió ha desertat. —Cal unir-se amb les insatisfaccions i les protestes que encara creuen ser casos particulars. La no-llibertat també és indivisible. —No ens acontentarem amb la raó que, en allò essencial, ens puguin donar els fets: el nostre propòsit consisteix més aviat en donar fets a les nostres raons